Tamadun Hindu-Buddha Di Nusantara Ini Milik Orang India?

Saya runsing dengan masyarakat Malaysia zaman sekarang ini terutamanya dengan sikap segelintir daripada keturunan bukan Melayu yang selalu sahaja membuat onar dengan menidakkan kewujudan sejarah Melayu kuno Hindu-Buddha. Mereka sangat susah untuk menerima hakikat bahawa rumpun Melayu pada zaman kuno pernah menganuti agama Hindu mahupun Buddha.

Mungkin ini disebabkan kelemahan sistem pendidikan kita sebelum ini. Sampai bila gamaknya kami perlu terangkan kepada anda semua bahawa Hindu itu tidak semestinya anutan orang India dan Melayu itu tak semestinya beragama Islam. Bagi masalah ini kita harus ketepikan dahulu takrif Melayu dalam perlembagaan yang agak sempit itu, kerana 1000 tahun dahulu negara Malaysia dan perlembagaannya masih belum wujud.

Jika anda bertemu seseorang yang bernama Mohammad adakah anda akan mengecam bahawa dia seorang Melayu atau Arab, sedangkan orang kulit putih, orang negro Afrika dan orang China juga ada bernama Mohammad jika mereka beragama Islam? Malahan jika seseorang itu bernama Arab juga belum pasti bahawa mereka beragama Islam kerana wujud masyarakat Arab yang beragama Kristian dan Yahudi tetapi menggunakan nama dalam bahasa Arab seperti Jamal, Razak, Jamil, Abu Sufian, Musa, Isa dan Salman. Oleh itu adalah tidak berasas jika anda mengatakan bahawa seorang raja Malayu yang bernama Parameswara sebagai seorang yang berbangsa India, kerana selain daripada namanya, tiada bukti lain yang menunjukkan bahawa beliau berbangsa India. Nama sahaja belum dapat menentukan bangsa seseorang.

Ya, beliau mungkin beragama Hindu dan menggunakan gelaran Hindu, namun ini belum cukup membuktikan yang beliau berasal dari India atau berbangsa Tamil. Jika beliau memang berasal dari India atau berbangsa Tamil, mengapa tidak dikekalkan budaya, bahasa dan ciri-ciri keindiaan atau Tamilmya? Mengapa bila Islam datang tup-tup terus lenyap bahasa, tulisan dan ciri-ciri tamilnya raja itu. Macam magic la pulak! Sedangkan kaum Tamil Muslim yang wujud di India dan Malaysia pun masih mengekalkan bahasa, tulisan dan kebudayaan Tamil mereka sejak zaman berzaman dan disesuaikan dengan ajaran Islam. Jika anda kata raja tersebut telah ‘Masuk Melayu’ atau jadi Melayu kerana agama Islam, bagi saya alasan ini juga tidak munasabah kerana pada zaman tersebut rajalah yang paling berkuasa dan dijadikan contoh serta ikutan rakyat bukan sebaliknya raja yang perlu ikut cara hidup rakyat, tak ke pelik tu?

Kalau beliau seorang Tamil atau berasal dari India, beliauboleh saja mencorakkan orang Melayu mengikut corak budayanya sendiri seperti mewajibkan pemakaian sari, yang lelaki pakai doti, tulisan dan bahasa rasmi adalah dalam Tamil dan senibina rumah serta rumah ibadat juga senibina India selatan. Namun hakikatnya semua itu tidak berlaku kerana Parameswara dan lain-lain raja Malayu yang beragama Hindu dan bernama Hindu atau Sanskrit bukan berbangsa India tetapi MELAYU, walaupun memang terdapat dari kalangan mereka yang berkahwin dengan wanita dari bangsa India.

Masih lagi tidak mahu percaya? Masih lagi bingung dengan gambaran yang orang Melayu sebelum kemasukan Islam adalah beragama Hindu atau Buddha? Baiklah, sebenarnya kalau anda mahu lihat bagaimana cara atau amalan kepercayaan Hindu dan Buddha masyarakat Melayu pada zaman kuno, anda boleh lihat dengan mudah di Jawa Timur, Bali, Thailand dan Kemboja. Di Jawa Timur masih wujud sekelompok kecil masyarakat Jawa yang masih mengekalkan ajaran Hindu zaman Majapahit. Mereka adalah suku etnik Osing dan Tengger. Kedua-dua suku ini bersama suku Bali dan sedikit daripada suku Sasak adalah saki baki masyarakat rumpun Melayu dari cabang etnik Jawa yang masih mengekalkan adat, budaya dan kepercayaan zaman kerajaan Hindu yang terkenal di nusantara yakni Mojopahit.

Suku Osing dan Tengger misalnya dikatakan berasal daripada keturunan putera-putera Majapahit yang tidak mahu memeluk agama Islam pada kurun ke-16. Bilangan mereka adalah kira-kira 400,000 orang dan mereka tnggal di daerah Banyuwangi di Jawa Timur. Walaupun telah wujud ramai daripada suku ini yang memeluk agama Islam, namun Islam yang mereka amalkan bukanlah Islam murni sebaliknya Islam Abangan atau Islam yang bercampur ajaran Hindu dan nenek moyang.

Agama Hindu yang diamalkan mereka juga berbeza dengan ajaran Hindu di India kerana  ia turut bercampur amalan animism dan pemujaan nenek moyang, agama Hindu mereka dinamakan Hindu Thirta atau Hindu Dharma. Budaya Osing dan Tengger juga serupa dengan budaya Bali, dan penganut Hindu Osing dan Tengger merayakan perayaan Hindu yang sama dengan di Bali. Jadi jika kita mahu melihat bagaimana orang Melayu zaman dahulu mengamalkan ajaran Hindu, maka lihat sahaja pada suku-suku ini.

Malahan kerajaan Hindu Jawa Timur iaitu Blambangan wujud sehingga tahun 1743 sebelum ditawan kerajaan Islam Mataram. Orang-orang Hindu yang lari daripada penguasaan Mataram inilah yang kemudiannya bermukim di Bali, Lombok dan Bayuwangi lalu membentuk kelompok etnik Bali, Tengger dan Osing.

Lihat juga pada kesenian, pakaian, senibina, makanan malah adat istiadat serta amalan keagamaan suku Osing, Tengger dan Bali yang lansung tidak sama dengan apa yang diamalkan oleh masyarakat Hindu di India. Dengan kata lain agama Hindu yang diamalkan masyarakat rumpun Melayu ini bukan lagi agama Hindu murni tetapi agama Hindu yang telah diubahsuai mengikut local genius masyarakat tempatan yang tepu dengan kepercayaan animisme serta pemujaan roh nenek moyang, jadi ia tidak lagi boleh dikatakan berpaksi kepada tamadun India sebaliknya ia adalah tamadun yang mempunyai ciri khas yang tersendiri dan hanya asasnya sahaja yang diambil dari tamadun India.

Perbezaan yang paling ketara ialah pada senibina kuil-kuil Hindu di Bali dan Lombok yang sangat jelas unsur-unsur local geniusnya, dan ia lansung tidak boleh disamakan dengan kuil-kuil Hindu di India apatah lagi di India selatan. Itu belum lagi jika saya menerangkan mengenai satu lagi kaum minotriti dalam rumpun Melayu yang masih kuat mengamalkan ajaran yang berasaskan Hindu iaitu Melayu Cham Balamon di Kemboja dan Vietnam. Mereka ini masih mengekalkan ajaran Hindu yang bercampur ajaran tradisional yang diwarisi dari kerajaan purba Champa. Merekalah Pembina Cham Tower yang indah serta unik binaannya tidak sama seperti binaan yang terdapat di India.

Analogi mudah ialah seperti masakan Kari Kepala Ikan yang amat terkenal di Malaysia dan Singapura. Walaupun Kari itu asalnya dari India, namun Kari Kepala Ikan tidak dicipta di India tetapi sebaliknya ia dicipta di Malaysia atau Singapura mengikut citarasa masyarakat tempatan. Oleh itu kita tidak boleh kata yang Kari Kepala Ikan sebagai masakan warisan dari India, walaupun tukang masaknya mamak India, kerana ia dicipta di Nusantara oleh kehendak masyarakat dan selera nusantara dan bukan India.

Begitulah juga dengan amalan dan kebudayaan Hindu-Buddha yang diamalkan oleh masyarakat Melayu pada zaman dahulu serta suku etnik Osing, Tengger dan Bali sekarang. Analogi lain ialah tentang Laksa, walaupun dunia mengiktiraf bahawa bangsa China lah yang mencipta mee, namun masakan Laksa tidak boleh dikatakan sebagai masakan asli milik kaum Cina, kerana kuahnya dan rencahnya malah cara memasaknya adalah khas bercitarasa tempatan dan dicipta oleh orang tempatan. Oleh sebab itu tiada sebab mengapa orang India mahu mengklaim Kari Kepala Ikan atau orang Cina mahu klaim Laksa sebagai milik bangsa mereka…

Itu jika anda mahu lihat bagaimana amalan agama Hindu masyarakat rumpun Melayu zaman sebelum Islam. Jika anda ingin lihat bagaimana masyarakat Melayu zaman tersebut mengamalkan ajaran Buddha pula anda tak perlu fikir jauh-jauh hingga ke Sri Lanka atau Nepal, lihat sahaja jiran kita Thailand, Kemboja, Burma dan Laos. Boleh dikatakan sebahagian besar kerajaan-kerajaan Melayu kuno di Semenanjung dan Sumatera adalah penganut ajaran Buddha seperti kerajaan Chih Tu, Srivijaya, Gangganegara, Tambralingga, Kedah Tua, Kantoli, Pan-Pan, Langkasuka dan beberapa buah lagi kerajaan lain.

Walaupun kerajaan-kerajaan ini dikatakan mengamalkan ajaran Buddha, namun ia juga bukanlah semurni ajaran asal Buddha seperti yang pernah diamalkan di Nepal dan India. Sebaliknya seperti juga ajaran Hindu, ia telah bercampur dengan amalan pagan, animism dan pemujaan nenek moyang. Malahan terdapat juga percampuran unsur-unsur Hindu seperti keberadaan kasta Brahmin dalam golongan istana sepertimana yang dicatatkan utusan dari dinasti Han ketika mereka melawat Chih Tu, sebuah kerajaan Melayu Buddha yang dipercayai terletak di pedalaman Kelantan.

Seperti yang telah disebutkan tadi, ajaran Buddha yang diamalkan oleh masyarakat Melayu purba juga banyak diselitkan unsur-unsur tradisional dan animisme. Kita boleh meneliti hal ini jika kita mengkaji ajaran Buddha yang diamalkan di Thailand pada hari ini. Walaupun Thailand dikatakan mengamalkan ajaran Buddha Theravada, namun terdapat banyak unsur-unsur tempatan yang terpatri dan terpancar pada amalan dan ritualnya. Di Thailand dan Burma walaupun mereka menyembah Buddha tetapi mereka turut menyembah ‘Nat’ atau dewa-dewi alam serta roh nenek moyang. Malahan amalan membina ‘rumah makan hantu’ di hadapan rumah mereka dan ritual pemberian ancak dan bunga bukanlah amalan Buddha asli sebaliknya amalan tradisional masyarakat Asia Tenggara termasuk juga masyarakat Melayu kuno.

Amalan pemberian persembahan pada hantu, roh, busut dan pokok besar ini sudah sebati dalam kalangan masyarakat tempatan dan ia tidak berubah sebaliknya terasimilasi dengan ajaran Hindu mahupun Buddha apabila ia diperkenalkan di Asia Tenggara. Contoh lain ialah amalan sihir dukun Tok Cha atau tok sami di Thailand. Dalam ajaran asal Buddha tidak wujud upacara sihir dan jampi serapah dan sebagainya, tetapi amalan ini adalah sinkretisme dari amalan tradisi orang-orang Asia tenggara. Sami-sami Melayu zaman dahulu bukan sahaja mentelaah kitab-kitab Buddha tetapi turut menjadi dukun atau bomoh yang mengubati pelbagai penyakit terutama yang bersifat supra natural. Malah di Thailand sekarang masih wujud amalan pemakaian cacah atau tattoo bermantera yang dilakukan oleh sami-sami Buddha. Ternyata amalan ini tidak wujud pada ajaran asal Buddha.

Mengapa saya banyak mengambil contoh Thailand? Hal ini kerana Thailand masih mewarisi legasi kebudayaan Buddha zaman Melayu kuno terutama zaman Srivijaya atau lebih dikenali sebagai Siweechai dalam bahasa Thai. Selain itu sebahagian daripada wilayah tengah hingga selatan Thailand juga pada zaman kuno adalah dibawah pengaruh kerajaan Melayu Srivijaya. Oleh sebab itu pengaruh Melayu zaman kerajaan Buddha Srivijaya boleh digambarkan sekiranya kita melihat pada budaya tradisi masyarakat Thai malahan Khmer pada hari ini kerana kerajaan Khmer juga pernah bernaung dibawah kekuasaan kerajaan-kerajaan Melayu seperti Funan, Champa dan Srivijaya.

Seperti yang kita sedia maklum kerajaan Buddha yang paling kuat, besar serta terkenal di seluruh nusantara adalah kerajaan Srivijaya. Nama atau gelaran raja-raja Srivijaya jika dilihat secara kasar sangat tepu dengan pengaruh India atau lebih tepat sebenarnya pengaruh Sanskrit dan Pali. Namun demikian terdapat bukti yang kukuh bahawa mereka bukanlah dari bangsa India, antaranya ialah nama raja terawal Srivijaya yang pernah dicatatkan iaitu Dapunta Hyang Sri Jayanasa. Dapunta Hyang adalah gelaran yang tiada pada mana-mana raja India kerana ia bukan berasal daripada bahasa Sanskrit apatah lagi Tamil, sebaliknya ia adalah gelaran khas terhadap raja-raja Melayu purba. Antara nama-nama Maharaja Srivijaya yang lain ialah seperti Sri Indravarman, Rudra Vikraman, Sri Dharmasetu, Samaratungga, Balaputradewa, Sri Udayadityavarman,  Sri Chulamanivarman, Mara Vijayatungga Varman Serta Sagrama dan Samara Vijayatungga Varman.
Ya, nama-nama ini berunsur keindiaan atau sebenarnya berunsur Pali serta Sanskrit. Namun mereka bukanlah berbangsa India! Buktinya adalah daripada prasasti-prasasti yang dipahat oleh raja-raja Srivijaya ini seperti prasasti Kedukan Bukit 683 M, prasasti Talang Tuwo, 684 M, prasasti Kota Kapur 686 M, prasasti Karang Berahi, prasasti Telaga Batu, prasasti Palas Pasemah, prasati Hujung Langit, prasasti Sojomerto dan prasasti Gandasuli serta beberapa buah lagi prasasti lain yang bertebaran dari Sumatera hingga ke Jawa.

Kesemua prasasti ini bukan ditulis dalam bahasa Hindustan, Punjabi, Gujarati, Benggali, Malayali, Telugu mahupun Tamil, sebaliknya ia ditulis dalam bahasa Melayu kuno yang bercampur dengan peminjaman kosakata Sanskrit tulin. Anda boleh Google sahaja tentang prasasti-prasasti ini dan baca bait-baitnya maka anda akan sedar bahawa ia memang bahasa Melayu yang bercampur Sanskrit dan bukan bahasa Tamil, Malayali atau Punjabi.

Orang Melayu kuno bukanlah orang bodoh yang hanya tinggal di gua dan memburu di hutan. Mereka pintar dan kreatif, mereka tidak meniru mentah-mentah ilmu yang datang dari India. Mereka meniru agama dari India tetapi mereka mencorakkan serta membangunkan agama serta tempat ibadatnya dengan kretiviti tempatan bernuansa nusantara. Huruf pallava India pula dimodifikasi menjadi huruf Jawa kuno dan Melayu kuno. Bahasa Melayu kuno juga ditambah dengan kosa kata dari bahasa sanskrit yang pada suatu masa dahulu menjadi bahasa internasional. Peminjaman kosakata dari Sanskrit bukanlah perkara yang asing dikalangan masyarakat Asia tenggara, kerana selain masyarakat Melayu, masyarakat Thai, Laos, Khmer dan Burma juga banyak meminjam atau mencedok bahasa Sanskrit dan Pali ke dalam bahasa mereka.

Oleh itu jelas disini bahawa hujah yang mengatakan bahawa kerajaan-kerajaan Hindu Buddha yang wujud di nusantara ini adalah kerajaan suku kaum India dan bukan milik kaum rumpun Melayu adalah salah sama sekali. Ternyata pihak yang mengeluarkan hujah begini adalah buta sejarah atau memang sengaja mahu membangkitkan sensitiviti orang Melayu dengan menidakkan ketamadunan bangsa Melayu. Mereka cuba meracun masyarakat Melayu dengan cara meracun akarnya iaitu sejarah bangsa Melayu. Jika mereka mahu hidup dengan harmoni seperti yang digembar-gemburkan, tidak sepatutnya mereka memutarbelitkan sejarah masyarakat bumiputra. Seharusnya mereka menghormati dan menerima seadanya kelebihan yang ada pada kaum pribumi dan bumiputra yang paling awal membina tamadun dan kerajaan di tanah bertuah ini.

Apa tidak cukupkah dengan sejarah tamadun bangsa mereka di tanah asal nenek moyang mereka hinggakan sejarah ketamadunan bangsa rumpun Melayu juga ingin dibaham dan dihak milikan oleh mereka? Bagaimana jika kami orang Melayu memperkotak katikkan sejarah bangsa anda? Bagaimana kalau kami kata yang bahasa Tamil itu tidak wujud dan tamadun Chola itu hanya dongeng pak kaduk dan orang-orang India sebenarnya tidak pernah mempunyai tamadun apatah lagi kerajaan yang hebat? Amacam? Tentu anda berasa marah, geram dan menyampah bukan? Begitulah perasaan kami orang Melayu apabila sejarah tamadun bangsa kami cuba di pertikaikan. Sekian. Wallah Hu a’lam.


Muhammad Ali Pasha: Pengasas Monarki Mesir

Muhammad Ali Pasha atau nama sebenar beliau Muhammad Ali Pasha al-Mas’ud ibn Agha tidak asing lagi dalam sejarah moden Mesir. Tugu-tugu peringatan beliau boleh didapati di sekitar Mesir amnya dan di sekitar Kaherah ibu kota Mesir khususnya. Mengasaskan sistem pemerintahan beraja moden di Mesir (1805 -1848) dan diwariskan pemerintahan kepada keturunannya sehingga raja mesir kesepuluh dan yang terakhir dalam dinasti Muhammad Ali iaitu Raja Farouk I yang digulingkan daripada pemerintahan oleh angkatan kudeta pada 23 Julai 1952. Rampasan kuasa ini diketuai oleh Muhammad Naguib dan Gamal Abdel Nasser dan sistem beraja Mesir digantikan dengan sistem negara berpresiden dengan Gamal Abdel Nasser menjadi Presiden Pertama Mesir.

AWAL USIA

Muhammad Ali Pasha berketurunan Turki dan dilahirkan di Kavala, sebuah kota kecil di selatan wilayah Macedonia pada hari ini. Meskipun Kavala merupakan sebahagian wilayah Macedonia, tetapi pada ketika zaman Ali Pasha, Kavala dihuni oleh orang-orang Albania. Albania dan Macedonia berada di bawah jajahan empayar Uthmaniyyah ketika itu. Bapa beliau merupakan seorang komander dalam ketenteraan Uthmaniyah. Apabila bapa beliau meninggal dunia sewaktu beliau masih kecil, beliau diangkat dan dibesarkan oleh keluarga bapa saudaranya. Melihat kerja keras beliau dari kecil, bapa saudara beliau menganugerahkan pangkat “Bolukbashi” ke atas beliau. Bolukbashi merupakan istilah bagi pangkat tertinggi dalam kalangan pegawai pemungut cukai di kota Kavala.

Pada tahun 1801, setelah 3 tahun Perancis mencengkam Mesir, Napoleon Bonaparte meninggalkan Mesir selepas menerima kekalahan terhadap British dan pakatan Uthmaniyyah dan membuatkan Mesir mengalami kekosongan pemerintahan. Muhammad Ali diberi kepercayaan sebagai “Second Comander” dalam skuad tentera upahan yang dikenali sebagai “Kavala Volunteer Contigent of Albanian” oleh Sultan Salim III untuk mewakili empayar Uthmaniyah untuk merampas semula Mesir. Dalam masa yang sama ribuan saki baki pemimpin Mamluk yang bertebaran melarikan diri ke Istanbul setelah diserang Perancis melihat peristiwa ini sebagai satu peluang untuk merebut kembali pemerintahan berlandaskan sistem kerajaan Mamluk yang memerintah Mesir selama lebih kurang 300 tahun sebelum didatangi gabenor-gabenor empayar Uthmaniyah pada 1517 yang menawarkan untuk Mesir berada di bawah satu pemerintahan khalifah empayar Uthmaniyah. Justeru, peristiwa ini mendorong kepada tercetusnya p3rang Mamluk-Uthmaniyah apabila kerajaan Mamluk yang mesra Syiah dan terkenal dengan pemerintahan yang zalim enggan berada di bawah satu payung pemerintahan empayar Uthmaniyah dan diakhiri dengan kekalahan kerajaan Mamluk.

Setelah kekalahan, sewaktu Mesir
dan Sudan sudah berada di bawah pemerintahan Uthmaniyah, orang-orang besar
kerajaan Mamluk masih kekal di Mesir sebagai organisasi politik yang berhaluan kiri.

USAHA MENAKLUK MESIR

Konflik yang tegang di kota Kaherah di antara Muhammad Ali dan Mamluk yang semakin memuncak membuatkan para penduduk tempatan menjadi bingung dan muak. Mereka menginginkan konflik ini diakhiri dengan segera. Bagi mereka, hanya terdapat dua pilihan sahaja iaitu sama ada memihak kepada Muhammad Ali ataupun mencurah kesetiaan kepada pro-Mamluk. Peluang ini diambil oleh Muhammad Ali. Beliau mempergunakan para tentera Albania yang begitu taat setia padanya untuk memperkuatkan pengaruh dan kuasa. Beliau juga bersepakat dengan Umar Makram ketua yang mewakili suara penduduk tempatan dan Imam Besar Al-Azhar ketika itu untuk memperkukuhkan kedudukan beliau. Beliau begitu hebat dalam diplomasi. Sepanjang perselisihan dan konflik di antara tahun 1801 sehingga 1805, Muhammad Ali berusaha meluaskan pengaruh, dan mengumpulkan kekuatan daripada kesetiaan tentera untuk bersamanya dan kepercayaan rakyat tempatan ke atasnya. Pada ketika ini beliau mempunyai satu impian yang cukup besar iaitu untuk menjadi pemerintah dan membebaskan Mesir daripada takluk empayar Uthmaniyah dan mentadbirnya mengikut caranya sendiri. Dalam sebuah catatan beliau pernah berkata :

“Aku melihat dan sedar akan kenyataan
bahawa Empayar Uthmaniyah ketika ini sedang menuju kehancuran… di sebalik
kehancuran itu aku akan menggantikannya dengan seluas kerajaan yang bakal aku
bina sehingga ke atas Sungai Euphrates dan Tigris… “

Namun pada tahun 1804, Ketika Muhammad Ali asyik dalam kesibukan menagih pengaruh dan kuasa, Hurshid Pasha telah dilantik sebagai Gabernor Mesir oleh Sultan Salim III. Hurshid Pasha yang dapat menghidu perancangan Muhammad Ali untuk membina empayar sendiri telah membuat perancangan untuk menyingkir dan mengusir Muhammad Ali dan para tentera Albania melalui persepakatan dengan wakil diplomasi British. Beliau juga cuba membawa masuk para tentera Uthmaniyah daripada Syria untuk tindakan “counterbalance” bagi mengimbangi jumlah pengaruh di Mesir. Walau bagaimanapun, perancangan Hurshid Pasha telah memakan diri sendiri apabila Muhammad Ali menggunakan taktik diplomasinya mempengaruhi para tentera Syria untuk menyebelahi pihak beliau.

Pada 1805, dengan disokong oleh para tokoh terkenal Mesir dan rakyat tempatan yang dilapisi oleh orang-orang besar, tokoh terkenal, para ulama’, para tentera sehingga kepada rakyat biasa, demonstrasi besar-besaran diadakan di Kaherah yang menuntut Sultan Salim III melantik Muhammad Ali sebagai Gabernor Mesir yang baru. Hurshid Pasha yang dipulaukan angkatan tenteranya sendiri ditangkap di Dumyat dan dikurung di dalam Kubu Salahuddin Al-Ayubi (Cairo Citadel) dan hanya dibebaskan dan dibenarkan meninggalkan Mesir setelah Sultan Salim III mempersetujui desakan rakyat untuk melantik Muhammad Ali Pasha sebagai Gabernor Mesir yang baru.

PEMBANTAIAN MAMLUK

Walaupun pada ketika itu Mesir masih berada di bawah takluk pemerintahan Empayar Uthmaniyah, Sultan Salim III seolah-olah sudah kehilangan kuasa ke atas wilayah itu. Hal ini disebabkan, pengaruh Muhammad Ali Pasha terlalu kuat di Mesir sehinggakan beliau bisa membuat apa sahaja keputusan tanpa perkenan daripada Sultan Salim III. Pada 1809, Muhammad Ali Pasha memerintahkan supaya Umar Makram dibuang negeri ke Dumyat. Sultan Salim III hanya berdiam diri ke atas keputusan tersebut kerana bimbang berlaku gerakan penduduk Mesir untuk membela Muhammad Ali Pasha dan seterusnya mendorong kepada kancah konflik yang lebih parah. Dan pada masa yang sama empayar Turki Uthmaniyah sedang bergelut dengan pemberontakan yang berlaku di Greece dan melihat Mesir sebagai kes picisan yang bakal dipandang kelak setelah masalah yang lebih utama diselesaikan.

Menurut Abdul Rahman Al-Jabarti seorang ahli sejarawan terkenal ketika itu, Makram dibuang negeri kerana telah mengetahui perancangan sebenar Muhammad Ali untuk membebaskan Mesir daripada takluk Uthmaniyah. Dan pada ketika itu Muhammad Ali Pasha sedar bahawa beliau harus menghapuskan ancaman yang berpotensi menggagalkan rancangan besar beliau. Tumpuan beliau tertumpu kepada saki baki orang pro Mamluk yang masih bertapak di Mesir. Desas desus juga ada yang mengatakan bahawa individu-individu yang pro Mamluk sedang berkomplot untuk membvnuh beliau. Maka sebelum musuh bertindak, beliau harus bertindak terlebih dahulu.

Pada 1811, Muhammad Ali berjaya merancang satu plot yang bakal diingati dalam sejarah peradaban Mesir moden sepanjang zaman. Sewaktu persiapan ekspedisi ketenteraan untuk memerangi kerajaan Saud di Mekkah dan Madinah telah selesai, kesemua orang besar Mamluk telah dijemput ke Cairo Citadel untuk menyambut ulang tahun kelahiran Tusun Pasha putera keempat beliau. Selepas didahului dengan jamuan ringan, para pemimpin Mamluk diiringi para tentera Muhammad Ali kiri dan kanan sehingga kesemua mereka didorong untuk memasuki sebuah pintu gerbang. Setelah memasuki pintu tersebut, secara tiba-tiba pintu gerbang itu ditutup membuatkan mereka terkurung di dalamnya. Muhammad Ali Pasha memerintahkan para tenteranya untuk membvnuh kesemua 470 orang daripada mereka sehingga tiada yang tersisa namun ada juga yang mengatakan bahawa hanya dua orang yang hidup setelah Berjaya memanjat tembok. Peristiwa ini dikenali sebagai The Mamluke M4ssacre.

Peristiwa pembvnuhan beramai-ramai itu tersebar ke seluruh pelosok Mesir sebagai isyarat maut kepada para pro Mamluk yang masih tersisa di bumi Mesir. Muhammad Ali Pasha tidak menunggu lama apabila mengarahkan bala tenteranya untuk mencari dan membvnuh saki baki orang Mamluk yang ada di bumi Mesir. Apabila tersedar akan kekejaman melampau yang dilakukannya, beliau dan puteranya Tusun Pasha memberi arahan untuk menghentikan penyembelihan tanpa diskriminasi. Malangnya, belum sempat arahan disebarkan oleh utusan-utusan yang dihantar ke setiap wilayah, lebih 500 buah rumah orang Mamluk dibakar dan dimusnahkan serta mayat-mayat mereka bergelimpangan di tepi-tepi jalan sekitar Mesir sehingga ke utara Sudan hanya dalam masa dua hari.

PEMBANGUNAN MESIR

Muhammad Ali Pasha sudah
selangkah besar kehadapan bagi merealisasikan impian beliau. Namun beliau sedar
situasi dan keadaan Mesir ketika itu belum membolehkan beliau untuk menuntut kemerdekaan.
Untuk menggapai cita-cita tersebut beliau perlu memperkukuh Mesir sebagai
sebuah wilayah yang kuat dari pelbagai segi. Terdapat tiga langkah utama yang
diambil oleh Muhammad Ali Pasha iaitu memperkukuh ekonomi, memperkuat angkatan
ketenteraan Mesir dan mengimplementasikan sistem birokrasi pusat.

PENGUKUHAN EKONOMI

Aspek paling penting dalam
pembangunan sesebuah negara adalah dari segi ekonomi. Untuk mencapai sebuah
kerajaan yang mapan dari segi ekonomi beberapa perancangan jangka masa pendek dan
panjang perlu diteliti. Muhammad Ali Pasha menyedari bahawa sumber kewangan
Mesir adalah pada tahap yang minima. Langkah pertama yang dilakukan beliau
adalah menaikkan kadar cukai yang tinggi kepada para petani yang selama ini
memperoleh hasil yang banyak melalui sistem ‘tanah Iltizam’ yang mula
diperkenalkan oleh Sultan Muhammad Al-Fatih untuk membantu rakyat tempatan dan
juga digunapakai oleh kerajaan aristokrasi Mamluk.

Sistem cukai yang membebankan ini
bertujuan untuk merampas tanah-tanah yang berstatus mutlak hak milik penduduk
tempatan untuk diserahkan kepada pihak kerajaan. Terbeban dengan cukai yang tinggi,
para multazim (tuan tanah) tidak mampu untuk menggaji para petani untuk
mengusahakan tanah-tanah mereka seterusnya menyebabkan perusahaan mereka
terjejas. Setelah gagal menjelaskan cukai kepada pihak kerajaan menyebabkan
Muhammad Ali Pasha merampas tanah-tanah iltizam di seluruh Mesir.

Tidak cukup dengan itu, Muhammad Ali Pasha memperkenalkan cukai baru ke atas tanah-tanah yang berstatus waqaf. Langkah-langkah ini juga merupakan taktik serampang dua mata bagi melemahkan ekonomi organisasi-organisasi yang berhaluan kiri dalam kalangan rakyat. Langkah reformasi pemilikan tanah ini mendorong kepada monopoli perdagangan hasil. Muhammad Ali memerintahkan untuk para pengeluar menjual hasil tanaman mereka kepada kerajaan Mesir. Kemudian kerajaan Mesir menjual kembali hasil tersebut di sekitar Mesir dan dieksport ke dalam pasaran asing dengan nilai berlipat kali ganda. Muhammad Ali Pasha berjaya memperoleh profit yang tinggi hasil dagangan beliau. Kadar rotasi wang negara meningkat dari semasa ke semasa membolehkan beliau menambahbaik sektor pertanian dengan memperkenal sistem agrikultur untuk menambah kadar pengeluaran hasil. Muhammad Ali Pasha juga membina sebuah tapak perindustrian di Mesir bertujuan untuk merancakkan kadar pertumbuhan ekonomi.

KETENTERAAN YANG MODEN

Muhammad Ali Pasha menyedari bahawa ancaman yang beliau hadapi bukan sahaja dari dalam negeri. Mesir juga merupakan wilayah yang sering diintai oleh kuasa luar. Oleh itu, beliau mengambil langkah-langkah proaktif dalam usaha memperkuat barisan ketenteraan beliau. Beliau menggunakan hasil tanaman agrikultur untuk membiayai perbelanjaan dalam usaha memodenkan alatan-alatan p3rang Mesir. Muhammad Ali Pasha membina kilang-kilang di Kaherah yang menghasilkan senapang dan meriam moden sendiri sebagai langkah jangka masa panjang. Mesir tidak perlu lagi bergantung sumber peralatan p3rang yang dieksport dari luar yang terdedah kepada pelbagai agenda politik dan diplomasi musuh.

Beliau memulakan pembinaan sebuah kapal p3rang di Alexandria sebagai langkah permulaan untuk pemodenan kesatria laut. Akhir 1830, industri p3rang Mesir telah menghasilkan 9 kapal p3rang lengkap dengan 100 meriam dan berjaya menghasilkan 1600 senapang setiap bulan. Tambahan daripada itu, Muhammad Ali Pasha menghantar rakyat-rakyat Mesir ke Eropah untuk mempelajari sistem ketenteraan profesional. Beliau juga membuka sebuah akademi ketenteraan untuk melatih para tentera yang profesional dan berkemahiran kombat tanpa senjata. Sebanyak 311 pelajar dihantar ke sekolah-sekolah bahasa Eropah khususnya Perancis untuk mempelajari bahasa mereka bertujuan untuk menterjemah manual-manual p3rang Eropah kepada bahasa Arab. Usaha-usaha Muhammad Ali Pasha ini menjadikan Mesir sebagai salah satu wilayah yang digeruni kerana memiliki angkatan ketenteraan yang besar dan moden.

SISTEM BIROKRASI NEGARA

Untuk mengukuhkan kedudukan Mesir
dan kedudukan beliau sendiri dalam pemerintahan, beliau perlu mengambil langkah
menubuhkan sistem birokrasi dalam pentadbiran yang cekap dan efisien. Beliau
menyingkir kesemua pemimpin-pemimpin yang masih pro Mamluk dan yang berhaluan
kiri dalam pentadbiran dan digantikan dengan para birokrat baru yang dipercayai
beliau. Beliau tidak mahu Mesir dijatuhkan oleh ‘musuh dalam selimut’ suatu
hari nanti.

Muhammad Ali Pasha membahagikan
Mesir kepada 10 daerah dan wilayah dengan melantik wakil pada setiap wilayah
untuk memungut cukai dan mengimbangi keamanan. Muhammad Ali Pasha juga melantik
putera-puteranya kepada kedudukan yang penting dalam pentadbiran. Muhammad Ali
Pasha amat berhati-hati dalam mentadbir. Beliau tidak mahu menghadapi
konflik-konflik dalaman pada ketika rancangan beliau untuk membebaskan Mesir
daripada jajahan takluk Uthmaniyah semakin hampir.

USAHA PEMBEBASAN MESIR

Impian untuk menjadikan Mesir sebagai sebuah kerajaan berdaulat yang bebas daripada jajahan takluk mana-mana kuasa semakin hampir. Satu demi satu langkah diatur oleh beliau untuk menuntut kemerdekaan daripada Empayar Uthmaniyah. Langkah pertama adalah dengan memulakan kempen ketenteraan dengan meluaskan jajahan takluk. Pada ketika itu tanah suci Mekah dan Madinah dan wilayah Hijaz telah dikuasai oleh keluarga bani Saud. Pada 1811, ketika ketenteraan kerajaan empayar Uthmaniyah sedang bergelut di Eropah, Sultan Mahmud II memberi kepercayaan kepada Muhammad Ali Pasha untuk menawan semula wilayah semenanjung Arab. Bagai orang mengantuk disorongkan bantal, Muhammad Ali Pasha mengutuskan puteranya Tusun Pasha untuk mengetuai ekspedisi ketenteraan Mesir yang pertama ke semenanjung Arab tetapi telah menemui kegagalan. Namun, cubaan kali kedua yang dilancarkan pada 1812 berjaya. Mesir telah menguasai wilayah Hijaz.

Walaupun ekspedisi tersebut berjaya namun kekuatan keluarga Saudi masih tidak goyah. Mereka secara terus-terusan melakukan pemberontakan terhadap tentera-tentera Mesir di seluruh semenanjung Arab. Hal ini menyebabkan Muhammad Ali Pasha mengutuskan puteranya Ibrahim Pasha untuk mengetuai ekspedisi kedua ke semenanjung Arab untuk menghapuskan pihak Saudi. Dalam dua tahun kempen ketenteraan di semenanjung Arab, kekuatan keluarga Saudi semakin lemah dan akhirnya mereka dikepung. Kebanyakan daripada keluarga Saudi ditangkap. Ketua kepada keluarga besar Saudi iaitu Abdullah ibn Saud ditangkap dan dihantar ke Istanbul dan menerima hukuman m4ti di sana.

Setelah berjaya di semenanjung Arab, tumpuan Muhammad Ali Pasha kemudiannya berarah kepada Sudan. Beliau melihat wilayah Sudan yang kaya dengan emas dan tenaga buruh sebagai wilayah yang berharga dan berbaloi untuk ditakluki. Pada ketika itu Sudan tidak memiliki sebuah pentadbiran pusat dan hanya mempunyai suku-suku dan kabilah-kabilah yang sering berp3rang antara satu sama lain semenjak kurun ke-18. Muhammad Ali Pasha melihat ini sebagai satu peluang keemasan.

Pada 1820, Muhammad Ali Pasha menghantar putera ketiga beliau Ismail Pasha bersama angkatan tentera seramai 5000 orang untuk menakluk Sudan. Setelah berjaya, beliau ingin meluaskan kuasa ke selatan wilayah Sudan sehingga ke tebing-tebing Sungai Nil dalam kawasan Ethiopia dan Uganda. Sementara Muhammad Ali Pasha meluaskan jajahan di sekitar tanah Afrika, empayar Turki Uthmaniyah sedang bergelut dengan pemberontakan di wilayah Greece yang didokong oleh British, Perancis dan Rusia pada 1821. Sultan Mahmud II meminta bantuan ketenteraan Muhammad Ali dengan menawarkan Pulau Crete (Selatan Greece) sebagai balasan.

Muhammad Ali menghantar Ibrahim Pasha bersama bala tentera seramai 16,000 orang dengan kelengkapan 100 buah kenderaan dan 63 buah kenderaan pengiring. P3rang Navarino tercetus pada 20 Oktober 1827 dan menyebabkan Kerajaan Empayar Uthmaniyah dengan gabungan ketenteraan Mesir mengalami kekalahan yang teruk. Kesemua kapal laut tentera Ibrahim Pasha telah karam. Sebagai pampasan dengan kekalahan yang teruk tersebut, Muhammad Ali telah meminta  yang dijanjikan sebagai balasan.

Keengganan kedua-dua pihak untuk bertoleransi mendorong kepada tercetusnya p3rang Mesir-Uthmaniyah yang pertama pada 31 Oktober 1831. Ketidakstabilan pemerintahan dan kelemahan ketenteraan Uthmaniyah ketika itu menjadi faktor kekalahan mereka. Mesir memerintah hamper keseluruhan Syria tetapi menghadapi tentangan yang kuat di kota Acre. Setelah enam bulan usaha menakluk kota Acre dilakukan, Pada 27 Mei 1832 kota Acre jatuh ke tangan Mesir. Setelah kejatuhan Acre, tentera Mesir maju ke arah utara wilayah Anatolia menyebabkan berlakunya Pep3rangan Konya pada 21 Disember 1832. Bala tentera yang dipimpin Ibrahim Pasha telah mengalahkan ketenteraan Uthmaniyah yang dipimpin Rashid Pasha.

Walaupun pep3rangan demi pep3rangan tercetus di antara Mesir dan Turki Uthmaniyah, Muhammad Ali masih berhati-hati terhadap kuasa Eropah yang mengintai secara senyap. Beliau bimbang Kesultanan Empayar Turki Uthmaniyah dijatuhkan oleh kuasa luar secara total. Namun, untuk merealisasikan pembebasan Mesir Muhammad Ali merancang untuk menjatuhkan Sultan Uthmaniyah pada ketika itu iaitu Sultan Mahmud II dan digantikan dengan putera sultan yang masih kecil bernama Abdul Majid. Sedar akan perancangan ini, Sultan Mahmud II meminta bantuan dari Rusia. Penglibatan Rusia dalam konflik antara Mesir-Turki mengecewakan British dan Perancis sebagai pemerhati pasif yang hanya menunggu peluang menerkam Turki.

Satu solusi dicadangkan oleh
kuasa Eropah pada Mei 1833 dikenali sebagai Konvensyen Kutahya. Dalam
perjanjian keamanan tersebut, Muhammad Ali bersetuju untuk berundur dari
Anatolia dan menerima Pulau Crete, dan tanah Hijaz sebagai pampasan dan juga
Ibrahim Pasha bakal dilantik menjadi Wali di Syria. Namun hasrat sebenar
Muhammad Ali adalah untuk memperoleh kemerdekaan ke atas Mesir. Melihat bahawa
Muhammad Ali seolah-olah tidak berpuas hati terhadap keputusan tersebut dan
untuk mengelakkan cubaan penentangan terhadap Uthmaniyah secara berterusan,
Sultan Mahmud II menawarkan kemerdekaan ke atas Mesir kepada Muhammad Ali
dengan syarat beliau harus mengundurkan ketenteraan Mesir dari Syria dan Pulau
Crete. Namun, Muhammad Ali menolak tawaran tersebut kerana adalah amat sukar
untuk mengundurkan kesemua sekali gus tentera Mesir yang telah lama bertapak
dan mempunyai pangkalan di Syria dan Crete.

Pada 25 Mei 1838, Muhammad Ali
menyatakan hasrat beliau kepada British dan Perancis untuk menuntut kemerdekaan
daripada Uthmaniyah. Tindakan ini bertentangan dengan hasrat kuasa Eropah terutama
Rusia untuk mengekalkan status quo dengan Turki. Kuasa Eropah mencuba sedaya
upaya bertindak sebagai sebagai pengaman seolah-olah seorang ibu yang meredakan
pergaduhan antara abang dan adik. Mereka cuba untuk meredakan situasi dan
mengelakkan berlakunya konflik. Walaupun begitu, kedua-dua pihak Mesir dan Uthmaniyah
seakan-akan tidak sabar untuk mengangkat senjata.

Ibrahim Pasha sudah bersiap siaga mempunyai sejumlah besar tentera Mesir yang berpangkalan di Syria manakala di Istanbul Turki, komander p3rang Turki bernama Hafiz Pasha memberi jaminan kepada Sultan bahawa mereka mampu menewaskan Mesir. Sultan Mahmud II mengarahkan angkatan tentera Turki untuk terus maju ke persempadanan Syria tetapi telah diserang dan dikalahkan oleh Ibrahim Pasha pada pertempuran Nazib pada 24 Jun 1839.

Nasib malang menimpa Uthmaniyah
apabila armada laut Uthmaniyah bertindak belot menyebelahi Ibrahim Pasha membuatkan
Sultan Mahmud II jatuh gering dan meninggal dunia. Tampuk pemerintahan Turki Uthmaniyah
diganti oleh puteranya Abdul Majid yang baru berusia 16 tahun.

Pada ketika ini, Muhammad Ali dan
puteranya Ibrahim Pasha berselisih pendapat. Bagi Ibrahim Pasha, ini merupakan
peluang untuk menyerang, menakluk dan merampas empayar pemerintahan Turki
Uthmaniyah tetapi bagi Muhammad Ali, beliau tidak mahu menjadi penyebab
kejatuhan apatah lagi beliau sendiri yang menakluk empayar Uthmaniyah yang
telah berdiri teguh lamanya. Apa yang diinginkan oleh beliau hanyalah menuntut
kemerdekaan ke atas Mesir dan memerintah wilayah itu sendiri untuk diwariskan
kepada keturunan beliau kelak. Pada ketika ini, sekali lagi kuasa Eropah campur
tangan. Pada 15 Julai 1840, British menawarkan kemerdekaan dan sistem beraja
monarki secara mutlak di Mesir dengan syarat beliau harus mengundurkan bala
tenteranya dari tanah Syria dan Lubnan. Muhammad Ali masih teragak-agak untuk
menerima tawaran tersebut kerana percaya beliau mempunyai dokongan dan sokongan
Perancis. Namun, Raja Louis-Phillipe dari Perancis mengambil keputusan untuk
berkecuali daripada menimbulkan konflik dengan mana-mana kuasa Eropah dan dalam
masa yang sama beliau masih bergelut dengan krisis Rhine di antara Perancis dan
Jerman. Melihat Muhammad Ali menolak tawaran tersebut, British menghantar bala
tenteranya ke Syria dan Alexandria. Muhammad Ali tidak mampu untuk menghadapi
kekuatan tentera Eropah yang agung.

Selepas armada laut British
menyekat lembah Sungai Nil, menakluk Beirut pada 11 September 1840 dan menawan
Acre pada 3 November 1840, Muhammad Ali bersetuju untuk menandatangani perjanjian
pada sebuah konvensyen yang diadakan pada 27 November 1840. Perjanjian ini
dipersetujui dengan beliau terpaksa melepaskan Pulau Crete dan wilayah Hijaz, mengecilkan
kekuatan armada laut dan mengurangkan jumlah tenteranya kepada 16,000 orang sebagai
jaminan untuk tidak lagi meluaskan kuasa. Sebagai balasan beliau diberi kuasa
yang penuh untuk mentadbir mengikut sistem beraja monarki ke atas Mesir dan
Sudan sehingga Sudan mencapai kemerdekaan sendiri pada 1881. Walaupun begitu,
Muhammad Ali hanya diberi kuasa untuk mentadbir Mesir secara mutlak sebagai
raja tetapi masih tidak mendapat kemerdekaan secara formal daripada empayar
Turki Uthmaniyah.

HUJUNG USIA

Akhir 1843, Mesir mengalami
penurunan dan kejatuhan dari segi ekonomi setelah pengunduran ketenteraan Mesir
dari bebreapa wilayah dan keterpaksaan Muhammad Ali untuk memperkecil dan mengehadkan
kekuatan tenteranya. Kehilangan kuasa dalam monopoli pasaran asing dan ketidakkeberkesanan
rotasi wang negara dalam proses import dan eksport membuatkan fikiran Muhammad
Ali Pasha bertambah serabut dan beliau mengalami paranoia.

Pada 1844, Menteri Kewangan Mesir
Sharif Pasha mendedahkan bahawa hutang luar negeri Mesir adalah pada tahap
kritikal sejumlah kadar 2,400,000 pound sterling. Kadar kutipan cukai juga berkurang
sebanyak 70% apabila hanya memperoleh 14,081,500 keping syiling perak piastres
setahun berbanding anggaran kutipan sebanyak 75,227,500 piastres. Namun, disebabkan
hal kesihatan Muhammad Ali Pasha yang semakin meruncing, Hafiz Pasha tidak
melaporkan hal tersebut kepada Muhammad Ali tetapi secara senyap memberitahu
putera beliau Ibrahim Pasha. Bimbang akan reaksi yang bakal diberikan oleh
Muhammad Ali, Ibrahim Pasha meminta anak perempuan kesayangan

Muhammad Ali untuk mengkhabarkan berita tersebut kepada beliau. Namun berita tersebut telah membuatkan Muhammad Ali berang sehingga 6 hari lamanya sebelum beliau kembali tenang. Setahun kemudian, Ibrahim Pasha diserang penyakit batuk kering. Apabila kesihatan Ibrahim Pasha semakin parah disusuli batuknya mula mengeluarkan d4rah, Ibrahim Pasha dihantar ke Itali untuk menerima rawatan.

Pada 1846, Muhammad Ali
berkunjung ke Istanbul di Turki dan masuk menghadap Sultan Uthmaniyah. Beliau
menjalinkan keamanan dengan Sultan dan mengadu akan nasibnya dan putera- puteranya.

Dalam catatan Setiausaha kanan
Sultan, Muhammad Ali Pasha berkata :

“ Puteraku Ibrahim sudah tua dan
tenat. Putera kepada puteraku pula seorang yang tidak mempunyai keyakinan untuk
mentadbir. Setelah ketiadaanku , waris-warisku jua yang akan mewarisi tampuk
pemerintahan. Aku tidak tahu bagaimana mereka akan mentadbir setelah
ketiadaanku…”

Kata-kata yang diungkapkan
tersebut menzahirkan bahawa Muhammad Ali masih belum mempunyai kepercayaan
untuk mewariskan tampuk pemerintahan. Sehingga suatu ketika, Ibrahim Pasha yang
melihat ayahandanya semakin tenat, terpaksa berkunjung ke Istanbul untuk
meminta Sultan mengiktiraf beliau sebagai pemerintah Mesir dan Sudan yang baru
walaupun pada hakikatnya ayahnya masih hidup. Sultan mengiktiraf beliau.

Namun dalam perjalanan pulang ke Mesir, Ibrahim Pasha jatuh demam dan diserang rasa bersalah yang tinggi sehingga beliau tenggelam dalam halusinasi yang semakin lama semakin meratah jiwanya. Perasaan beliau berkecamuk melawan gelora emosi di dalam jiwa. Beliau sering dilihat menangis dan bercakap sendirian. Beliau meninggal dunia setelah 6 bulan beliau sampai di Mesir. Dan legasinya diteruskan oleh anak saudaranya Abbas I iaitu putera kepada Tusun Pasha. Dalam masa yang sama Muhammad Ali Pasha menjadi semakin tenat saban hari. Usia beliau dimamah penyakit kronik yang telah dihadapi beliau begitu lamanya. Sehinggakan berita kem4tian putera beliau Ibrahim Pasha tidak disampaikan kepada beliau kerana para pembesar dan kaum kerabat diraja bimbang akan kesihatannya.

Beberapa bulan kemudian, Muhammad
Ali Pasha iaitu pengasas pemerintahan sistem beraja monarki Mesir meninggal
dunia di Istana Ra’sul Tin di Alexandria pada 2 Ogos 1849 dan telah dimakamkan
di Masjid Muhammad Ali dalam kawasan Benteng Al-Ayubi (Cairo Citadel) di
Kaherah.

Muhammad Ali Pasha diberi gelaran ‘Bapa Pemodenan Mesir’ oleh para sejarawan. Jasa beliau dalam membangunkan Mesir dari segi ekonomi dan pemodenan angkatan ketenteraan Mesir tidak dapat disangkal lagi. Namun, sesetengah sejarawan berpendapat bahawa Muhammad Ali Pasha merupakan seorang pemerintah Islam yang mengamalkan sekularisme dan mentadbir secara kuku besi.

Sekularisme beliau terserlah ketika mana beliau tidak mengendahkan nasihat para ulama’ Al-Azhar Mesir tentang hukum syariah dalam masalah pemerintahan. Muhammad Ali Pasha adalah seorang pemerintah yang mengamalkan prinsip ‘matlamat menghalakan cara’. Buktinya untuk kekal dalamtampuk pemerintahan, beliau melakukan pembantaian dan ‘pembersihan’ Mamluk dengan kejam yang jelas sekali melanggar prinsip dan undang-undang Islam. Beliau juga menindas para multazim(tuan tanah) dengan mengenakan cukai yang tidak masuk akal dan merampas kesemua tanah wakaf.

Walaupun begitu, cinta dan sayang
akan agamanya sendiri masih ada dalam diri beliau dan dapat dilihat apabila
beliau sendiri menerapkan pendidikan syariah dan moral yang dipelopori para
ulama' Al-Azhar dalam sistem pendidikan formal di Mesir. Beliau juga
menolak cadangan puteranya Ibrahim Pasha untuk menawan dan menakluk Turki
Uthmaniyah kerana bagi beliau kekuatan Islam ketika itu tertumpu kepada Turki
Uthmaniyah dan beliau percaya bahawa jika kedua kerajaan Islam Turki dan Mesir
bergabung ianya dapat menggerunkan musuh agama.

Perselisihan dan pep3rangan demi pep3rangan di antara Mesir dan Turki hanyalah disebabkan agenda dan matlamat politik masing-masing dan bukannya pep3rangan atas faktor perselisihan fahaman agama seperti mana yang dilancarkan ke atas kerajaan keluarga bani Saud yang dituduh mengamalkan fahaman wahabiyah di Mekah dan Madinah. Visi Muhammad Ali Pasha begitu jelas untuk hanya menuntut kemerdekaan ke atas Mesir sahaja, tidak lebih dan tidak kurang daripada itu.

Namun begitu, sepanjang
pentadbiran beliau di Mesir, sesetengah masyarakat awam Mesir menganggap
Muhammad Ali Pasha tidak tumpah seperti seorang penjajah berbanding seorang pemerintah.
Hal ini disebabkan kerakusan merampas tanah oleh beliau tambahan pula beliau
bukanlah asal keturunan Arab Mesir. Beliau adalah warga Albania yang
berketurunan Turki. Dan ada juga yang berpendapat bahawa rakyat tetapi untuk
keturunannya kelak.

Kesemua faktor-faktor ini jugalah
yang memangkin semangat nasionalisme oleh angkatan tentera yang diketuai
Mohammad Naguib dan Gamal Abdul Nasser sehingga tercetusnya Revolusi Mesir pada
23 Julai 1952. Raja Farouk I iaitu waris kesepuluh pemerintahan beraja monarki
dari Dinasti Muhammad Ali digulingkan oleh angkatan kudeta dan Mesir digantikan
dengan sistem Negara berpresiden sehingga sekarang.

RUJUKAN

1. Tom Little, Egypt, (New York: Frederick A. Praeger, 1958)

2. H. Wood Jarvis, Pharaoh to Farouk, (London: John Murray,
1956)

3. Fahmy, Khaled, All the Pasha’s Men: Mehmed Ali, His Army
and the Making of Modern Egypt ,

American University in Cairo Press, 1997.

4..
https://www.britannica.com/biography/Muhammad-Ali-pasha-and-viceroy-of-Egypt


Sheikh Abdullah Basmeih – Tokoh Penterjemah Al-Quran Ke Dalam Bahasa Melayu

Adakah anda
mengenali nama ini? Saya yakin hanya sebahagian sahaja rakyat Malaysia yang
mengenali tokoh agamawan yang hebat ini. Hal ini tidak menghairankan kerana
berdasarkan kajian yang dijalankan oleh Ramizah Hassan (2000), hasil temu-bual
yang beliau lakukan mendapati hanya 10% sahaja responden yang mengenali nama
tersebut.

Namun begitu, jika
saya menyebut nama Tafsir Pimpinan ar-Rahman, sudah tentu ramai yang pernah
mendengar judul karya agung ini. Iya, sheikh Abdullah Basmeih merupakan
pengarang Tafsir Pimpinan Ar-Rahman kepada Pengertian Al-Quran. Artikel ini
ditulis dengan tujuan untuk memperkenalkan masyarakat kepada seorang tokoh yang
telah membawa kita memahami terjemahan al-Quran di dalam Bahasa Melayu.

Al-Quran merupakan
wahyu daripada Allah yang bertujuan untuk memandu hidup manusia di dunia.
Namun, jika kita sekadar membaca al-Quran tanpa memahami maksud kalam-Nya,
sudah tentu penghayatan kita terhadap isi al-Quran menjadi berkurangan. Oleh
kerana itu, peranan yang dimainkan oleh Sheikh Abdullah Basmeih ini merupakan
suatu usaha yang sangat bermanfaat kepada masyarakat khususnya di Malaysia.

KEHIDUPAN
AWAL SHEIKH ABDULLAH BASMEIH

Sheikh Abdullah
Basmeih sebenarnya bukanlah berketurunan Melayu. Beliau berasal dari Arab jika
menurut jalur ayah dan ibunya iaitu Sheikh Muhammad Basmeih bin Salleh yang
datang dari Hadramawt dan ibunya, Aisyah binti Abdullah yang berasal dari Arab
Saudi. Beliau dilahirkan pada tanggal 29 Disember 1913, namun ada juga pendapat
yang menyebutkan tahun 1915 berdasarkan umurnya sewaktu berhijrah ke Tanah
Melayu pada tahun 1927 iaitu 12 tahun.

Tempat
kelahirannya adalah di Ma’abdah, iaitu sebuah kawasan berhampiran Mekah.
Basmeih merupakan satu gelaran yang diberikan kepada golongan pedagang yang
berasal dari Hadramawt, Yaman. Beliau sempat dibesarkan di Mekah sebelum
berhijrah ke Tanah Melayu bersama bapanya.

Ibu Sheikh Abdullah Basmeih telah meninggal dunia sewaktu beliau masih berumur kurang dari dua tahun. Beliau dibesarkan oleh ibu saudaranya yang bernama Khadijah Hammad. Sheikh Abdullah Basmeih hanya mempunyai dua orang adik-beradik lelaki sebapa iaitu Sheikh Said dan Sheikh Salim.

Mereka berdua merupakan saudaranya hasil perkongsian hidup Sheikh Muhammad Basmeih dengan seorang wanita Melayu yang bernama Yang Chik binti Haji Kesah yang berasal dari Kampung Sungai Kertah, Pengkalan Balak, Melaka. Mereka berdua berkahwin semasa bapa Sheikh Abdullah Basmeih berulang-alik ke Tanah Melayu bagi menguruskan jemaah haji di Malaysia.

Selepas bapanya
meninggal dunia, Sheikh Abdullah Basmeih menggalas tanggungjawab mencari rezeki
bagi meringankan beban ibu tiri beliau walaupun pada masa itu, beliau masih
bersekolah. Beliau pernah menjual nasi lemak, menoreh getah, bersawah dan
menjual buah serta ikan. Beliau juga pernah bekerja sebagai buruh di Pahang,
pembantu tukang masak dan penjual kain dan rojak.

PERKAHWINAN
SHEIKH ABDULLAH BASMEIH

Sheikh Abdullah
Basmeih mendirikan rumah tangga pada tahun 1939 bersama Hajah Hawa Puteh. Umur
beliau ketika itu lebih kurang 26 tahun manakala isterinya pula berusia 16
tahun. Hajah Hawa Puteh merupakan anak kepada Haji Ali Mohd Tahir yang bekerja
sebagai seorang ahli perniagaan di Geylang Road, Singapura. Beliau berhijrah ke
Singapura kerana berasa kurang selesa bekerja di Melaka. Haji Ali telah banyak
membantu dan membimbing beliau.

Kesungguhan dan
sikap rajin yang ditunjukkan oleh Sheikh Abdullah Basmeih mendorong Haji Ali
untuk mengahwinkan beliau dengan anak perempuannya, Hajah Hawa Puteh. Mereka
berdua dikurniakan seramai 23 orang anak namun hanya 14 orang sahaja yang
berpeluang hidup – 6 orang lelaki dan 8 orang perempuan.

Ketika ditanya
berkenaan jumlah anaknya yang ramai itu, Sheikh Abdullah Basmeih menjawab;
“Yang penting adalah ramai anak melalui seorang isteri, bukan ramai anak yang
diraih melalui empat orang isteri.” Namun begitu, setelah menjalani hidup
selama 49 tahun bersama Sheikh Abdullah Basmeih, isterinya Hajah Hawa Puteh
kembali ke rahmatullah pada tanggal 19 Julai 1987.

Kemudian, Sheikh
Abdullah Basmeih berkahwin dengan Hajah Rahmah binti Abu Taib pada 8 Februari
1988. Perkahwinannya ini diterima baik oleh anak-anak beliau yang merasakan
bahawa Hajah Rahmah merupakan pengganti yang terbaik buat ibu mereka.

PENDIDIKAN
YANG DITERIMA

Walaupun Sheikh
Abdullah Basmeih merupakan seorang tokoh yang ulung di Malaysia, pendidikan
yang diperolehnya bukanlah seperti kebanyakan ulama yang lain. Pendidikannya
bermula sewaktu beliau tinggal di Mekah dan beliau sempat menuntut ilmu di Suq
al-Layl. Seterusnya, beliau dihantar oleh ayahnya untuk belajar agama di masjid
Mekah sewaktu beliau berusia tujuh tahun.

Namun, tempoh
pembelajaran beliau di sana hanya sebentar sahaja memandangkan beliau dibawa
oleh ayahnya berhijrah ke Tanah Melayu ketika berusia 12 tahun. Sebermulanya
beliau tinggal di Tanah Melayu, Sheikh Abdullah Basmeih dididik mengikut
suasana masyarakat tempatan pada waktu itu.

Pendidikannya yang
berlangsung selama empat tahun di Mekah di samping penguasaan Bahasa Arabnya
yang baik menjadi kunci kepada kegiatan penterjemahan yang dilakukan oleh
beliau ke atas pelbagai artikel dan kitab berbahasa Arab.

Ketika menetap di Tanah Melayu, beliau mendapatkan pendidikan di Sekolah Melayu Pengkalan Balak, Melaka. Persekitaran dan pergaulan beliau dengan masyarakat tempatan membolehkan beliau menguasai Bahasa Melayu dengan baik. Beliau tidak berpeluang melanjutkan pelajaran ke peringkat yang lebih tinggi kerana masalah kewangan.

Namun begitu, semangat dan kecintaan beliau terhadap ilmu mendorong beliau untuk banyak membaca buku, antaranya adalah Majalah Guru, sebuah buku karangan Pendita Za’ba dan pelbagai lagi bahan bacaan lain. Sheikh Abdullah Basmeih sendiri mengakui bahawa buku-buku adalah guru-guru beliau (Farid Ravi, 2011).

KEGIATAN
PENTERJEMAHAN

Sebelum
menghasilkan magnum opusnya yang berjudul Tafsir Pimpinan Ar-Rahman, Sheikh
Abdullah Basmeih memulakan kerjaya sebagai seorang penterjemah dengan Utusan
Malaysia. Beliau mula berjinak-jinak dalam bidang penulisan sewaktu menjual
rojak. Artikel beliau pernah tersiar di dalam akhbar Warta Malaya. Bakat
penulisannya itu disedari oleh pengarang akhbar Utusan Melayu iaitu Haji
Mohammad Dahlan Masood.

Lantas, beliau
diberikan kepercayaan untuk menterjemah artikel daripada majalah al-Musawwar
untuk dimuatkan ke dalam Utusan Melayu. Beliau banyak menterjemahkan artikel
berkaitan agama dan wanita daripada majalah terbabit yang diterbitkan oleh
syarikat Al-Hilal di Mesir.

Sheikh Abdullah
Basmeih juga pernah berkhidmat untuk Qalam Press selama 12 tahun. Syed Abdullah
Hamid al-Idrus, pemilik penerbitan Qalam turut berminat dengan kebolehan beliau
sekaligus menawarkan jawatan kepada beliau sebagai pembantu pengarang untuk
majalah bulanan agama penerbitan Al-Qalam. Sepanjang tempoh 12 tahun
perkhidmatannya bersama Al-Qalam, Sheikh Abdullah Basmeih telah menterjemahkan
lebih daripada 30 buah buku yang berkaitan riwayat hidup Rasulullah S.A.W.,
isteri-isteri dan anak-anak baginda serta para sahabat baginda.

Beliau juga
menulis dan menterjemahkan artikel dalam pelbagai bidang seperti tasawwur,
tafsir, hadis, aqidah, sejarah, sosial dan politik sepanjang bertugas di sana.
Hasil kerja Abdullah Basmeih dan rakan sekerjanya di Qalam Press telah menarik
perhatian Universiti Kyoto, Jepun sehingga sebuah perjanjian telah termeterai
di antara kerajaan Malaysia dengan Universiti Kyoto untuk mendigitalkan kesemua
isu yang dikeluarkan oleh Majalah Al-Qalam supaya dapat diakses secara percuma.

PENGHASILAN
TAFSIR PIMPINAN AR-RAHMAN

Pengorbanan dan
jasa beliau dalam kegiatan penulisan dan penterjemahan sememangnya sangat
besar. Pada mulanya, idea untuk menterjemahkan Al-Quran ini timbul daripada
Tunku Abdul Rahman semasa beliau melantik Ustaz Faisal bin Haji Othman sebagai
penterjemah Al-Quran. Ustaz Faisal menggalas tanggungjawab tersebut selama
beberapa bulan sebelum mengambil keputusan untuk berhenti. Kemudian, amanah
tersebut diserahkan kepada Sheikh Abdullah Basmeih.

Sebenarnya, hasil
Tafsir Pimpinan Ar-Rahman lebih kepada terjemahan berbanding tafsir (Norhasnira
Ibrahim, 2013). Metodologi yang digunakan oleh Sheikh Abdullah Basmeih adalah
secara tafsir ijmali yang bermaksud tafsir secara umum di mana ianya memadai buat
masyarakat umum memahami maksud Al-Quran secara kasar. Laras bahasa yang
digunakannya mudah dan senang untuk difahami.

Namun begitu,
Sheikh Abdullah Basmeih tidak terlalu memberikan penelitian yang terlalu
mendalam dalam menyampaikan permaknaan bagi sebahagian ayat Al-Quran, walaupun
Bahasa Arab secara umum diketahui mempunyai pelbagai perkataan yang dapat
diterjemahkan dengan pelbagai maksud. Selain itu, dalam metodologinya itu,
beliau tidak terlalu menekankan unsur nahwu, balaghah Al-Quran dan Asbab al-Nuzul
(Azman Ariffin, 2018).

Metodologi yang
digunakan oleh beliau ini bersifat mesra-pengguna dan istilah serta makna yang
diterjemahkan oleh beliau kebanyakannya bertepatan dengan maksud di dalam
Bahasa Melayu.

Ketekunan dan
kegigihan beliau dalam menterjemahkan 30 juzuk Al-Quran ke dalam Bahasa Melayu
wajar dikenang. Beliau mengambil tempoh selama 5 tahun untuk menyempurnakan
karyanya itu. Hasil terjemahannya telah disemak oleh Tuan Haji Muhammad Noor
bin Haji Ibrahim yang merupakan bekas Mufti Kelantan. Tafsir Pimpinan Ar-Rahman
diterbitkan secara berperingkat iaitu pada tahun 1968, 1970 dan lengkap pada
tahun 1972. Karyanya ini berhasil melonjakkan nama Sheikh Abdullah Basmeih
dalam bidang penterjemahan Al-Quran ke dalam Bahasa Melayu.

Projek ini juga
diletakkan di bawah penyeliaan Jabatan Perdana Menteri. Versi asalnya adalah
dalam tulisan Jawi sebelum dialih kepada tulisan Roman untuk menggalakkan lagi
masyarakat supaya lebih dekat dengan Al-Quran. Tafsir Pimpinan Ar-Rahman juga
telah diterjemahkan ke dalam pelbagai bahasa seperti Bahasa Inggeris, Bahasa
Mandarin dan Bahasa Tamil.

Karya beliau telah
mendapat sambutan yang memberangsangkan daripada umat Islam di Nusantara. Hal
ini dapat dibuktikan terutama apabila ianya diterbitkan beberapa kali pada tahun
1982, 1985, 1987, 1988, 1992, 1999, 2000, 2001 dan 2010. Respon yang baik
daripada masyarakat terhadap karyanya ini mungkin didorong daripada
pendekatannya dalam penterjemahan yang ternyata sesuai untuk kegunaan kesemua
lapisan masyarakat.

Hasil kerja Sheikh
Abdullah Basmeih ini diiktiraf oleh Jabatan Kemajuan Islam (JAKIM) sehingga
terjemahan tersebut dijadikan sebagai rujukan dan panduan yang perlu diikuti
oleh kesemua terjemahan Al-Quran ke dalam Bahasa Melayu di Malaysia. Tafsir ini
juga menjadi rujukan di semua sekolah di Malaysia sehingga ke hari ini. Sheikh
Abdullah Basmeih turut menterjemahkan Tafsir Ila Al-Quran Al-Karim karangan
Sheikh Muhammad Syaltut dari Mesir dan meletakkan nama Intisari Al-Quran
sebagai judul kitab berkenaan.

MASTIKA
HADIS – KESINAMBUNGAN DARIPADA TAFSIR PIMPINAN AR-RAHMAN

Selain itu, Sheikh
Abdullah Basmeih juga menghasilkan sebuah lagi karya ulung iaitu Mastika Hadis
Rasulullah S.A.W. Kitab ini merupakan kitab terjemahannya yang kedua. Kitab
tersebut dianggap sebagai kesinambungan daripada Tafsir Pimpinan Ar-Rahman.

Projek yang
dilaksanakan oleh JAKIM pada awal tahun 1970 ini merupakan cetusan idea
daripada Tun Haji Abdul Razak bin Husin, yang merupakan Perdana Menteri
Malaysia pada waktu itu yang bertujuan untuk menghasilkan sebuah bahan bacaan
dan rujukan dalam bidang hadis yang sesuai untuk semua lapisan masyarakat.
Usaha ini telah mendapat sokongan yang kuat daripada Bahagian Hal Ehwal Islam,
Jabatan Perdana Menteri.

Kitab yang
memiliki empat jilid tersebut telah menjadi sumber rujukan oleh seluruh masjid
di Malaysia bagi pengajian hadis. Sheikh Abdullah Basmeih hanya sempat
menyiapkan tiga jilid sahaja manakala pada jilid yang keempat, beliau hanya
mengumpulkan hadis berkaitan ibadah haji.

Beliau menjalinkan
kerjasama dengan Mohd. Noor bin Ibrahim dan Ismail bin Yusuf dalam penghasilan
mukadimah dan jilid pertama bagi kitab ini. Jilid kedua dan ketiga pula
merupakan hasil usahanya sendiri dan telah disemak dan disahkan oleh Sheikh
Abdullah Mohsein bin Haji Salleh, Mufti Wilayah Persekutuan yang pertama.

Beliau mengambil
masa selama lebih dua puluh tahun bermula dari awal tahun 1970-an hinggalah
beliau meninggal dunia untuk menyelesaikan kitab ini. Sheikh Abdullah Basmeih
mengambil rujukan daripada 26 buah kitab hadis yang muktabar dalam rangka
melengkapkan Muqadimah Mastika Hadis pada jilid pertama. Mastika Hadis diangkat
sebagai sumber rujukan bagi ahli akademik yang mengambil jurusan agama
khususnya bidang hadis.

Dengan
kemahirannya yang begitu tinggi dalam Bahasa Arab, Sheikh Abdullah Basmeih
banyak belajar melalui hasil karya ulama dan penulis dari Timur Tengah dan juga
hasil karya penulis dan cendekiawan dari Eropah. Integrasi antara
pengetahuannya yang meluas dalam pelbaga bidang ilmu telah membuatkan beliau
berupaya menterjemahkan kitab-kitab Arab ke dalam Bahasa Melayu. Terjemahannya
banyak dipengaruhi oleh suasana masyarakat Melayu Islam Nusantara sekaligus
membuatkan karyanya sesuai dan dekat dengan masyarakat tempatan.

Walaupun pada
zaman itu pertembungan di antara aliran kaum muda dan kaum tua sedang hangat
berlangsung, beliau mengambil pendekatan yang berkecuali. Namun begitu, aliran
yang diikuti oleh Sheikh Abdullah Basmeih jelas adalah aliran kaum tua. Hal ini
dibuktikan menerusi terjemahannya berkaitan ayat mutasyabihat di dalam Tafsir
Pimpinan Ar-Rahman.

Beliau memilih
untuk menterjemahkannya secara takwil berdasarkan aliran Asya’irah. Begitu juga
dengan keadaan di mana beliau memilih untuk mengamalkan mazhab Shafe’i yang
mana selari dengan pegangan aliran kaum tua.

PEMERGIAN
BELIAU MENINGGALKAN JASA DAN DITABURI ANUGERAH

Sheikh Abdullah
Basmeih menghembuskan nafas terakhir semasa berumur 84 tahun pada tanggal 14
Julai 1996 di rumah beliau yang terletak di Jalan Enggang Selatan, Taman
Keramat. Jasa dan sumbangan Sheikh Abdullah Basmeih sangat mempengaruhi dunia
akademik apabila kebanyakan artikel, tesis ataupun kertas kajian yang berkaitan
dengan Islam banyak merujuk karya agung beliau; Tafsir Pimpinan Ar-Rahman dan
Mastika Hadis Rasulullah.

Semangat dan kesungguhan beliau dalam memartabatkan Islam dan orang Melayu walaupun beliau sendiri bukan berbangsa Melayu sememangnya wajar dikenang. Pemergiannya merupakan satu kehilangan yang amat besar dan mendukacitakan bagi umat islam di Malaysia kerana usahanya menterjemahkan Al-Quran dan hadis bukanlah suatu tugasan yang mudah dan ia memakan tempoh yang sangat panjang. Beliau sanggup menerima gaji yang rendah walaupun mempunyai anak yang ramai untuk ditanggung.

Kesungguhannya
untuk mengembangkan pemikiran masyarakat Melayu di dalam bidang agama sangat
wajar dikenang. Ketekunan dan kegigihannya menjadikannya seorang ilmuan dan
penterjemah Al-Quran dan Hadis yang tersohor di Malaysia.

Sebagai menghargai
jasa beliau yang amat besar kepada negara dan umat Islam, Sheikh Abdullah
Basmeih telah dianugerahkan pingat Ahli Mangku Negara (AMN) oleh Yang Dipertuan
Agong, Almarhum Tunku Abdul Halim Mu’adzam Shah ibn Al-Marhum Sultan Badlishah,
YDPA ke-5 pada tahun 1973. Seterusnya, beliau juga dianugerahkan pingat
Kesatria Mangku Negara (KMN) pada tahun 1989 daripada al-Mutawakkil Alallah Sultan
Iskandar, Yang Dipertuan Agong pada waktu itu serta anugerah Johan Mangku
Negara (JMN) daripada al-Marhum Tuanku Ja’afar di Istana Negara.

Beliau juga telah
dianugerahkan Tokoh Maal Hijrah 1415 bersamaan 1994M peringkat Wilayah
Persekutuan. Sheikh Abdullah Basmeih telah mengorbankan banyak masa dan tenaga
beliau agar masyarakat Islam di Malaysia dapat memahami serta menghayati
Al-Quran dan Hadis dengan baik.

Oleh kerana itu,
jasa dan sumbangan beliau wajar dikenang oleh umat Islam kerana pengorbanannya
itu memberikan manfaat yang sangat besar kpeada perkembangan Islam di negara
ini. Tanpa beliau yang memulakan gerakan penterjemahan Al-Quran ke dalam Bahasa
Melayu, berkemungkinan masyarakat Malaysia tidak dapat memahami dan menghayati
isi kandungan Al-Quran.

RUJUKAN:

Azman Ariffin,
Kasyfullah Abd. Kadir and Idris Mansor. (2018). Archeological Analysis of
Arabic-Malay Translation Works of Abdullah Basmeih. International Islamic
University Malaysia.

Muhammad Farid
Ravi Abdullah. (2011). Syeikh Abdullah Basmeih Bin Muhammad Basmeih: Kajian
Terhadap Mastika Hadis.

Norhasnira Binti
Ibrahim. (2013). The Evolution of Quranic Interpretation Writings In Malaysia
From The 17th to 21st Century. Universiti Sains Islam
Malaysia.

Wan Ramizah
Hassan. (2000). Sumbangan Abdullah Basmeih dalam Bidang Tafsir: Kajian Khusus
Terhadap Kitab Tafsir Pimpinan Ar-Rahman. Universiti Malaya.


Langkawi Geopark: Pulau Berusia 500 Juta Tahun

Sekiranya disebut Pulau Langkawi, pasti perkara yang terlintas di sejenak fikiran ialah tempat menarik dikelilingi gugusan pulau batu kapur dan keindahan pantai yang menjadi tarikan pelancong didalam mahupun diluar negara. Namun apa yang membuatkan ianya lebih istimewa?

Ya, usianya yang mencecah anggaran 500 juta tahun, lantas menjadikannya sebagai pulau atau lebih tepat, daratan paling tua di Malaysia. Atas keistimewaan ini(aspek lain juga dinilai), Kepulauan Langkawi diiktiraf sebagai ahli Global Geopark Network(GGN) daripada UNESCO pada 1 Jun 2007 iaitu yang pertama seumpamanya bukan sahaja di negara ini bahkan di rantau Asia Tenggara!

Secara ringkasnya, Global Geopark UNESCO ialah satu kawasan geografi yang mempunyai tapak serta landskap dinilai dengan kepentingan geologi, yang ditadbir urus secara holistik untuk tujuan pemeliharaan, pendidikan serta pembangunan mapan.

Membicarakan perihal evolusi, pastinya Teori Evolusi iaitu cetusan dari Charles Darwin akan meniti di memori setiap manusia moden. Namun apakah hidupan sahaja yang mengalami evolusi? Planet Bumi juga begitu, ianya dinamik dan juga berevolusi, dari 4 billion tahun dulu, sehinggalah sekarang masih belum berhenti. Malah atas sifat dinamik inilah, hidupan di Bumi berevolusi seiring dengan tahap survival menghadapi hura-hara planet bumi ketika itu.

Teori evolusi tektonik yang diperkenalkan para ahli geologi juga memberi kesan signifikan dalam pembentukan geografi bumi itu sendiri. Sejarah Bumi dari kaca mata geologi menekankan tentang evolusi tektonik dalam setiap rangkaian kajian mereka demi menentukan asal usul tanah yang dipijak. Justeru, Pulau Langkawi sudah menyaksikan evolusi ini jutaan tahun dahulu, menyimpan 1001 rahsia kejadian daratan dan lautan pra kewujudan manusia.

Pulau Langkawi sudahpun  wujud sebelum pembentukan daratan Semenanjung Tanah Melayu mahupun kepulauan Borneo. Bahkan ketika itu, Pulau Langkawi berada di hemisfera selatan bukannya berdekatan equator Bumi. Bagaimana Pulau Langkawi boleh setua ini? Bagaimana Langkawi ‘berhijrah’ ke lokasinya sekarang? Semuanya bermula dengan Gondwana, satu benua raksasa yang telah wujud pada sekitar 550 juta tahun dahulu.

Benua raksasa ini adalah benua asal kepada benua Australia, tanah besar China dan Antartika pada masa kini. Pada ketika itu, Pulau Langkawi hanyalah secebis daratan daripada satu blok benua yang bernama Sibumasu. Sibumasu adalah salah satu blok benua daripada beberapa blok benua yang berasal dari Gondwana.

Sebahagian daripada superbenua Gondwana yang berdekatan hemisfera selatan pernah mengalami zaman ais (planet Bumi mengalami beberapa siri zaman ais sepanjang pembentukannya). Sebahagian itu termasuklah blok benua Sibumasu. Maka tidak hairanlah apabila ahli geologi menemukan batu-batu dari iceberg pada lapisan batu di Pulau Langkawi.

Perpecahan blok benua Sibumasu dari superbenua Gondwana bermula pada sekitar 298 juta tahun dahulu. Pada masa kini, blok benua Qing Tang adalah sebahagian daripada Tibet manakala blok benua Cimmeria Barat mewakili sebahagian daratan Turki, Iran dan Afganistan Selatan. Dua blok benua ini, bersama-sama blok benua Sibumasu berpisah dari Gondwana sebagai satu mikrobenua kuno yang dinamakan Benua Cimmeria. Benua Cimmeria ini memulakan pergerakannya menuju Lautan Kuno Paleo-Tethys, teori pergerakan ini digelar sebagai ‘Continenal Drift’ atau Teori Hanyutan Benua.

Ketika itu, Laut China Selatan, Laut Sulu, Laut Jawa, Selat Tebrau, Selat Melaka belum wujud lagi, yang ada cuma satu lautan kuno bernama Paleo-Tethys. Pergerakan mikrobenua Cimmeria memberi laluan kepada pembentukan satu lautan kuno yang baru, iaitu Lautan Neo-Tethys.  Hasil daripada pergerakan ribuan(mungkin juga ratusan ribu) kilometer inilah, lokasi Pulau Langkawi berada di lokasi  ia sekarang iaitu di utara semenanjung Malaysia. Blok benua Sibumasu juga memainkan peranan penting dalam pembentukan Semenanjung Tanah Melayu, melalui proses perlanggaran benua. Pembentukan daratan Semenanjung Tanah Melayu menandakan berakhirnya hayat  lautan kuno, Lautan Paleo-Tethys.

Pembuktian saintifik menunjukkan perlapisan batuan di Pulau Anak Datai telah wujud pada usia Kambria (Cambrian) diperkuatkan lagi dengan penemuan fosil di Pulau Jemuruk – Tanjung Buta. Fosil yang ditemukan di Pulau Jemuruk adalah daripada hidupan purba, trilobite dan brakiopod yang hidup pada garis masa tersebut. Kambria menurut skala masa geologi, ialah usia pembentukan batu yang menjangkau lebih dari 500 juta tahun, jauh lebih tua dari dinosaur yang hanya mula berkembang di bumi sekitar Era Mesozoik! Perlapisan batuan di Pulau Anak Datai diletakkan bersama beberapa perlapisan batu lain ditemui di Pulau Langkawi dibawah satu formasi batuan yang dinamakan Formasi Machinchang (Machinchang Formation).  Formasi dalam istilah geologi ialah perlapisan batuan yang berkongsi kandungan mineral dan usia pembentukan yang sama dalam satu satu kawasan.

Penemuan batu di Pulau Anak Datai telah diklasifikasikan sebagai batuan yang terbentuk pada Era Paleozoik, iaitu pada usia Kambria (500 juta tahun dahulu). Mikrobenua Cimmerian terpisah dan hanyut dari Gondwana pada garis masa Perm-Trias iaitu selepas jutaan tahun berlakunya Zaman Ais Karbon-Perm.- Google

Kesimpulannya, Formasi Machinchang yang mengandungi lapisan batu berusia lebih dari 500 juta tahun kekal sebagai singkapan batu yang paling tua ditemui di Malaysia. Tidak hairan lah, para ahli geologi, saintis dan aktivis berjuang demi mendapatkan satu pengiktirafan antarabangsa untuk permata Kedah ini. Pengiktirafan Pulau Langkawi sebagai ahli Global Geopark Unesco yang pertama dan satu-satunya di Malaysia tidak dapat disangkal lagi.

Seiring dengan mitos Mahsuri dalam pembentukan sosiologi masyarakat Langkawi, sejarah yang tersimpan dalam batuan dan fosil di Pulau Langkawi sememangnya penting dan bernilai dalam disiplin ilmu geologi. Marilah kita bersama-sama memulihara serta menghargai khazanah alam yang kaya di bumi Malaysia kerana manusia itu wujud, berkembang di daratan bumi, membina tamadun atas perkongsian geografi yang sama dan membina keharmonian sosial dalam masyarakat yang cintakan perdamaian.

Artikel dikirimkan oleh A.Hanif untuk The Patriots.

RUJUKAN

Hassan, M., Aung, A.-K., Becker, R., Rahman, N., Ng, T. F., Ghani, A., & Shuib, M. (2014). Carboniferous (Mississippian) dropstones and diamictite from the Chepor Member, basal Kubang Pasu Formation: Earliest record of glacial-derived deposits in Peninsular Malaysia. https://doi.org/10.13140/2.1.2623.0725

Metcalfe, I. (2017). Tectonic evolution of Sundaland. Geological Society of Malaysia, Bulletin, 63(Special Issue 1).

Rock Formations of Langkawi Geopark. (2019). Retrieved December 31, 2019, from https://langkawigeopark.com.my/rock-

Tangible Heritage Object. (n.d.). Retrieved December 31, 2019, from http://www.heritage.gov.my/index.php?option=com_content&view=article&id=295&Itemid=903&lang=en

Ueno, K. (2003). The Permian fusulinoidean faunas of the Sibumasu and Baoshan blocks: their implications for the paleogeographic and paleoclimatologic reconstruction of the Cimmerian Continent. Palaeogeography, Palaeoclimatology, Palaeoecology, 193(1), 1–24.


Apakah Masalah Terbesar Dalam Hidup Hingga Nabi Pun Menangis?

Alkisahnya anak perempuan umur 13 tahun mengadu ada masalah di asrama, saya pun suruh dia senaraikan sepuluh masalah itu. Katanya:

Baiklah. Alhamdulillah dia nak mengadu, jadi saya jawab lebih kurang seperti di bawah:

1. Kawan suka mencarut. (Jangan rapat sangat dengan kawan macam tu, cari kawan yang suka berzikir, dan jadikan diri kita seorang yang jaga lidah)

2. Kawan suka duduk dalam kumpulan masing masing. (Pilih kawan yang perangai macam penjual minyak wangi, kawan yang ramai, kita boleh pilih)

3. Warden tak bagi bawa telefon. (ayah setuju, tak bagus langung bawa smartphone ke asrama)

4. Cikgu ajar tak paham sebab loghat Terengganu pekat sangat. (Nanti pergi belajar oversea Bahasa English lagi pekat)

5. Ayah ambil lambat waktu cuti. (Maaf, ayah agak sibuk, tapi anak lelaki semua balik naik bas, tapi anak gadis ayah ni ayah tetap ambil walaupun jauh 90km, tak sanggup tengok naik bas macam abang-abang)

6. Ada kawan kacau dalam kelas, ajak borak waktu cikgu mengajar. (Bincang dengan cikgu, dan ketua kelas, nak duduk kerusi depan sekali, benda boleh bincang)

7. Baju sukan hilang kena curi. (Pakai dulu baju sukan mana yang ada, dan lain kali tulis nama baju besar besar kat kawasan dalam tudung diluar baju biar pencuri malu.)

8. Cicak berak atas berus gigi (Basuh jer lah, beli baru dekat koperasi)

9. Kena ejek sabab baju sama. (Ayah orang lelaki, bangga jika ada baju sama dengan kawan, jadi maaf tak dapat bantu bab ini)

10. Pingan makan hilang. (Ayah call warden ganti pingan baru, ayah akan bayarkan)

Okey, begitulah lebih kurang masalah terbesar anak mengadu pada ayahnya, lepas tu saya suruh dia senaraikan 10 kelebihan duduk asrama, katanya:

Haha ha, kelagar jugak tengok cara anak berfikir, rupanya seronok duduk asrama sebab kat rumah selalu kena suruh sampai gaduh gaduh, ha ha.

Lepas tu saya tanya dia satu soalan:

Apakah masalah terbesar dalam hidup hingga Nabi pun menangis?

Anak jawab betul, dan bila bincang tentang masalah itu, semua masalahnya yang lain menjadi kecil dan mudah sahaja.

Memang betul, dalam hidup ini, jika kita faham tentang masalah terbesar dalam hidup, maka segala ujian, kesusahan, penderitaan, dan lain-lain ujian semunya adalah sangat kecil.

Jadi, apakah masalah terbesar itu?

Alkisahnya ada seorang buta berjumpa dengan seorang ustaz, katanya TUHAN tidak adil…

Kenapa?

Kerana kata si buta, dia solat, puasa, dan tak buat jahat, tapi matanya masih buta. Setiap hari dia berdoa agar matanya dipulihkan, tapi bangun di malam hari yang sunyi dan gelap selamanya, menangis tak faham kenapa matanya masih buta? Sedangkan orang lain ada yang buat jahat, tak solat, berzina tapi matanya celik. Tuhan tak adil katanya.

Lalu tanya ustaz, “Sdik.. apakah masalah terbesar dalam hidup hingga Nabi pun menangis?”

Nabi tak menangis melihat Abdullah bin Mat tom yang buta, tapi nabi menangis bila bapa saudaranya yang kaya dan tidak cacat, tapi bila mati tak sempat beriman kepada Allah.

Jadi tuan tuan dan puan-puan, apakah masalah terbesar dalam hidup?

Masalah terbesar dalam hidup adalah HIDUP TAPI TAK KENAL SIAPA TUHAN KITA, hidup tak beriman itulah bencana terbesar.

Sebab tu Nabi menangis ketika melihat mayat orang kafir dikebumikan, sahabat bertanya kenapa menangis? Bukankah itu orang Yahudi? Kata Nabi, baginda menangis sebab terkenangkan nasib orang itu yang akan di bakar dalam api neraka buat selamanya.

Tuan tuan, kita tengok cina mati berarak naik kereta mewah, tahu tak yang mereka sedang di bawa ke lembah neraka dan akan menderita selamanya?

Tahu tak Firaun, Haman, Namrud, Qarun yang hidup kaya raya tapi tak beriman kepada Allah sekarang sedang menderita dalam kubur dan jika diberi peluang akan sanggup hidup didunia menjadi orang buta asalkan dapat beriman kepada Allah!

Jadi kepada si buta, memang berat ujian kamu, tapi syukurlah kerana masih mendapat nikmat mengenal Allah, menyebut nama Allah, beriman kepada Allah, sebab dalam dunia ini, ada orang buta yang kafir yang mana mereka akan mati dalam keadaan buta dan masuk neraka selamanya!Tapi kamu yang diuji dengan ujian mata buta, jika sabar dengan ujian buta, dan andai kata malam ini kamu mati dalam keadaan beriman kepada Allah, maka kamu akan masuk syurga dan celik serta Bahagia selamanya di sana, nikmat mana lagi yang kita dustakan?

Jadi nikmat yang paling besar adalah nikmat dapat kenal Allah. Tiada nikmat yang lebih besar dari nikmat ini, dan masalah terbesar dalam hidup adalah bila kita tak kenal siapa Tuhan kita, itulah masalah terbesar dalam hidup yang semua ahli neraka sanggup buat apa sahaja agar dapat kembali kedunia untuk beriman walaupun hanya sepemerahan susu lembu kadar hayat, tak apa, asalkan dapat kenal Allah, dan beriman kepada Allah sebelum mati.

Selalu dengan kisah mualaf masuk Islam, apa yang mereka mahu? Wang zakat? Kahwin orang Melayu? Tak… mereka sangat mahukan, ibu bapa mereka juga dapat mati dalam keadaan beriman.

Uztaz Ebit lew cerita kisah betapa syukurnya emaknya mati dalam keadaan sempat kenal Allah.

Ustaz Ravi cerita betapa gembiranya dia kerana, emaknya mati dalam keadaan sempat kenal Allah.

Emak saya pun dah mati, dan saya tak sedih sangat sebab saya tahu emak saya orang Islam dan tempatnya di syurga. Cuma saya takut saya lambat masuk syurga sebab banyak dosa..

“Mak, Hamka ada mimpi mak pakai baju emas tersenyum di tempat indah, rindu pada mak, tapi takpe, Allah ambik mak dalam keadaaan mak seorang islam. Terima kasih Ya Allah”

Jadi anakku di asrama, masalah terbesar dalam hidup adalah bila kita tak kenal Allah.

Renung nikmat beriman ini, maka segala masalah akan menjadi kecik.

Kepada Allah, aku menyebut nyebut nikmat hidup dalam keadaan beriman ini.

Oh Tuhan yang boleh membolak-balikkan hati manusia, kasihanlah kami yang hina dan banyak dosa ini, janganlah kau matikan kami tanpa iman, dan andai kata umur pendek baik untuk kami, pendekkan umur kami, jika umur panjang baik untuk kami, maka panjangkan umur kami,

Tiada daya upaya melainkan dengan Izinmu.Terima kasih Allah, bagi kami Islam.

Terima kasih.


Flu Sepanyol Yang Bµnµh 50 Juta Nyawa 100 Tahun Dulu Asal Dari China

Sebelum Covid-19[1], dunia sudah berdepan dengan pandemik wabak penyakit sejak zaman-berzaman. Dan jika mahu membuat perbandingan dengan situasi melanda dunia hari ini, flu Sepanyol atau Spanish Flu dilihat perbandingan yang tepat. Sebelum Covid-19, ia merupakan pandemik peny-akit yang paling merbahaya pada zaman atom[2].

Tetapi sebelum itu, apa itu flu? Mengikut definisi Kamus Dewan, ia bermaksud penyakit berjangkit yang mengakibatkan si penghidapnya demam selesema dan mengalami sengal-sengal otot. Penyakit ini amat mudah berjangkit dan menyerang sistem pernafasan si penghidapnya.

Ia mudah berjangkit sama ada terhela titisan pernafasan yang muncul daripada batuk, bersin dan percakapan pesakit. Atau seseorang itu menyentuh sesuatu yang dijangkiti virus flu dan menyentuh mata, mulut atau hidung. Penularan peny-akit flu berlaku setiap tahun dan ia berbeza mengikut jenis virus dan impak jangkitan kepada pesakit.

Penularan flu Sepanyol dikatakan bermula pada 1918 pada bulan-bulan terakhir Per-ang Dunia Pertama (WWI). Mengikut penilaian sejarawan-sejarawan, mereka percaya flu ini dibawa oleh veteran-veteran per-ang termasuk yang berada di Medan Barat[3] (Western Front). Di situ, keadaan tempat tinggal mereka bukan saja basah tetapi sesak dan kotor.

Ini mengakibatkan sistem imuniti mereka menjadi lemah akibat tidak cukup zat makanan. Dan ia turut mencetuskan penularan sejenis penyakit yang dikenali sebagai “La Grippe”. Dalam anekdot mereka, veteran-veteran ini menyifatkan La Grippe sebagai mudah berjangkit dan menjangkiti ramai orang tanpa mengira pangkat. Selepas tiga hari jatuh sakit, pesakit akan pulih seperti sediakala tetapi tidak ramai yang berpeluang mendapat kelebihan sama.

Pada musim panas 1918, semua askar ini pulang ke kampung halaman masing-masing dan bertemu semula dengan orang tersayang selepas terpisah selama beberapa tahun. Tetapi kepulangan mereka membawa duka dengan ramai orang sama ada tentera atau orang awam dijangkiti dan tidak ramai yang pulih dalam kadar yang cepat. Kumpulan demografi yang paling terkesan semasa penularan flu Sepanyol ialah kumpulan demografi 20-30 tahun.

Selain dibawa oleh veteran-veteran WWI, ada juga percaya flu Sepanyol sebenarnya berasal dari China. Ini berdasarkan satu laporan National Geographic yang diterbitkan pada 2014 bahawa flu ini turut menjangkiti kumpulan pekerja China yang dibawa oleh Kor Buruh China[4] ke Kanada pada 1917 dan 1918. Teori ini dikemukakan oleh sejarawan Mark Humphries dari Universiti Memorial Newfoundland menerusi bukunya The Last Plague.

Dalam buku tersebut, wujud rekod-rekod yang mendedahkan buruh-buruh China dibawa dari sana ke Medan Barat untuk melakukan pelbagai kerja. Dalam perjalanan, mereka perlu menghabiskan masa selama enam hari dalam gerabak keretapi sebelum dibawa ke Perancis. Berdasarkan rekod, 90,000 orang dihantar ke sana untuk kerja-kerja seperti membina landasan, membaiki gerabak keretapi dan menggali parit-parit bagi pihak ten-tera.

Dalam catatannya, daripada 25,000 orang yang dihantar kembali ke Kanada, 3,000 daripada diletakkan dalam gerabak kuarantin. Flu sebegini gagal dikesan pengamal perubatan ketika itu kerana aspek bias perkauman termasuk persepsi pekerja-pekerja Asia ialah pemalas. Akibatnya, apabila mereka tiba utara Perancis, ramai jatuh sakit dan sesetengah daripadanya menunggu masa kembali ke negeri cacing[5].

Jadi, bagaimana nama flu Sepanyol ini tercetus? Semasa pandemik ini bermula, Sepanyol merupakan negara terawal yang mengesan flu ini tetapi ia tidak diketahui orang ramai atas alasan larangan berita semasa per-ang. Semasa WWI, negara itu memilih berkecuali dan tidak memihak sesiapa serta membenarkan media ketika itu menyiarkan laporan awal penyakit ini. Akibatnya ramai percaya flu ini berasal dari Sepanyol sekaligus membawa kepada nama yang kita kenali hari ini.

Di Sepanyol, flu Sepanyol menjadi mimpi ngeri kepada warganya termasuk Raja Sepanyol ketika itu, Raja Alfonso XIII. Baginda menjadi sebahagian daripada 100,000 penduduk yang dijangkiti flu ini. Keadaan ini tidak dibantu dengan 30-40% populasi yang menetap atau bekerja di ruangan sempit turut dijangkiti. Flu Sepanyol bukan sekadar merencatkan kegiatan ekonomi rakyat malah menggugat sistem pengangkutan dan sistem komunikasi negara itu.

Simptom flu Sepanyol berbeza-beza mengikut gelombang flu yang melanda dunia ketika itu. Semasa gelombang awal melanda pada musim bunga 1918, simptomnya bersifat kecil dan tidak membahayakan pesakit seperti seram sejuk, demam dan keletihan. Kebiasaannya, selepas mendapat rawatan, pesakit akan pulih selepas beberapa hari dan bilangan kema-tian yang dilaporkan juga sedikit.

Tetapi semua itu berubah menerusi gelombang kedua flu Sepanyol yang lebih mudah berjangkit. Gelombang ini berlaku pada musim luruh tahun sama yang menyaksikan pesakit ma-ti dalam tempoh beberapa jam atau hari selepas mengalami simptom-simptom. Antara simptom mereka ialah bengkak pada kepala, keletihan, batuk kering, hilang selera makan, sakit perut, banyak berpeluh, kegagalan organ pernafasan dan pneumonia[6].

Begitupun, agak sukar mengetahui sama ada seseorang pesakit itu meninggal dunia akibat flu Sepanyol atau pneumonia. Tambah Humphries lagi, pneumonia atau mana-mana penyakit pernafasan yang membawa kepada punca kematian dianggap punca sebenar kema-tian. Ini sekaligus menjelaskan mengapa pakar-pakar bergelut menentukan bilangan sebenar kematian akibat flu Sepanyol kerana ada mangsa yang ma-ti akibat pelbagai masalah kesihatan lain selain flu.

Yang pasti, pandemik ini membuatkan ramai doktor menggaru kepala tentang langkah yang patut dilakukan orang ramai. Antara nasihat yang biasa diberi ialah mengelak tempat yang sesak atau berjumpa dengan sesiapa. Ada juga mencadangkan ubat-ubatan alternatif seperti kayu manis, air sup daging dan wain. Dan seperti situasi pandemik Covid-19 hari ini, orang ramai pada ketika itu diarah menutup mulut dan hidung dengan pelitup muka.

Bagaimanapun, nak mengharapkan orang ramai bekerjasama dan patuh kepada arahan memakai pelitup muka bukan sesuatu yang mudah. Di San Francisco, tiga orang individu ditembak oleh pihak berkuasa kerana enggan mematuhi arahan mandatori memakai pelitup muka. Sementara di Arizona pula, penduduk dikenakan denda AS$10 sekiranya ditahan kerana tidak memakai pelitup muka.

Seperti Covid-19, pandemik flu Sepanyol memaksa banyak kerajaan melaksanakan pelbagai langkah drastik bagi membendung penularan flu tersebut. Antara pendekatan yang dilaksanakan ialah menutup lokasi-lokasi awam seperti sekolah dan kedai-kedai, penjarakan fizikal, larangan perkumpulan secara beramai-ramai dan mengehadkan kapasiti pengangkutan awam.

Pendekatan sebegini sememangnya keras dan mengundang rungutan orang ramai tetapi berupaya melandaikan bilangan kes flu Sepanyol. Kota-kota Amerika Syarikat (AS) seperti St. Louis, San Francisco, Milwaukee dan Kansas City melaporkan pengurangan kes sebanyak 30-50%. Manakala di bahagian timur AS seperti New York melaporkan pengurangan kes yang ketara selepas melaksanakan langkah-langkah tersebut.

Begitupun, penurunan kes flu Sepanyol bukan bermakna pendekatan tegas sebegini boleh dilonggarkan. Ini yang terjadi kepada kota St. Louis yang memutuskan melonggarkan pendekatan tegas mereka kurang dua bulan selepas ia dilaksanakan. Langkah tersebut dibuat selepas melihat bilangan kema-tian akibat flu Sepanyol di kota tersebut menurun. Bagaimanapun, kelonggaran itu membawa kepada pertambahan kes mendadak. Kota-kota lain yang memilih mengekalkan pendekatan tegas tidak mengalami gelombang baru yang membawa kepada pertambahan kes.

Satu lagi persamaan situasi Covid-19 dan flu Sepanyol ialah ada saja individu atau syarikat berperangai akal labah-labah, di gua buruk suka merakut[7]. Individu/syarikat sebegini menjaja produk mereka sebagai penawar mujarab kononnya ubat terbaik bagi pandemik yang melanda ketika itu. Misalnya, sebuah syarikat vitamin menjual produk bernama Formamint pada tahun 1918 dengan premis ia dapat mencegah seseorang itu daripada dijangkiti flu Sepanyol.

Situasi ini tidak dibantu oleh kekurangan doktor akibat WWI. Bagi mana-mana doktor yang tidak dipanggil berkhidmat di medan perang, mereka juga jatuh sakit akibat penyakit itu. Sekolah-sekolah dan bangunan-bangunan awam ditukar fungsi sebagai hospital sementara. Bagi pelajar-pelajar jurusan perubatan pula, situasi pandemik flu Sepanyol memaksa mereka tampil ke depan dan berkhidmat sebagai pakar perubatan.

Menjelang musim bunga 1919, bilangan kematian akibat flu Sepanyol mula menurun. Tetapi kemusnahan yang ditinggalkan penyakit itu terhadap negara-negara dunia mengingatkan ramai cendekiawan tentang kemusnahan sama yang ditinggalkan pandemik Black Death lebih 500 tahun yang lalu.

Berdasarkan statistik yang dipetik Nancy Bristow dalam bukunya “American Pandemic: The Lost Worlds of the 1918 Influenza Epidemic”, beliau percaya 500 juta orang dijangkiti flu ini dengan 50 juta kema-tian direkodkan. Bagaimanapun, beliau percaya angka sebenar kema-tian akibat flu Sepanyol jauh lebih tinggi daripada angka rasmi.

Di AS sahaja, 25% populasi dijangkiti dan angka tersebut bertambah kepada 40% kerana membabitkan anggota Tentera Laut Amerika Syarikat (US Navy). Menjelang Oktober 1918, 200,000 warga Amerika terbunuh akibat flu ini dan Bristow percaya 675,000 orang ma-ti secara keseluruhan. Impak flu Sepanyol terhadap AS amat dahsyat sehinggakan anggaran jangka hayat warga AS berkurangan sebanyak 12 tahun pada 1918.

Hari ini, jika ditanya mana-mana cendekiawan tentang flu mana yang paling merbahaya, jawapan mereka sentiasa tekal iaitu flu Sepanyol. Perbandingannya mudah iaitu membandingkan flu Sepanyol dengan influenza H1N1 atau selesema babi. Influenza itu dinamakan sedemikian kerana virusnya mempunyai struktur sama dengan virus yang dijumpai dalam babi dan muncul dari 2009 hingga 2010.

Selesema babi membun-uh antara 151,700 hingga 575,400 orang pada tahun pertama kemunculannya mengikut laporan Pusat Kawalan dan Pencegahan Penyakit (CDC). Jika ditukar dalam bentuk peratusan, ia hanya sekadar 0.001% hingga 0.007% daripada populasi dunia hari ini. 80% kematian akibat selesema babi membabitkan individu berusia di bawah 65 tahun. Manakala bagi pesakit yang mati akibat selesema biasa, 70-90% pesakit berusia melebihi 65 tahun ke atas.

Tetapi dalam konteks hari ini, satu-satunya pesaing yang boleh memecahkan rekod flu Sepanyol ialah Covid-19. Berdasarkan rekod terkini, 93.8 juta kes direkodkan dengan 2.01 juta kematian. Sementara 51.7 juta pesakit lagi disahkan sembuh. Covid-19 dilihat lebih merbahaya kerana penghidapnya tidak menunjukkan simptom selama berhari-hari sebelum menyedari mereka telah dijangkiti.

NOTA KAKI:

[1] Sejenis virus berjangkit yang menyebabkan jangkitan pernafasan (Covid-19) dan telah menunjukkan bukti penularan manusia kepada manusia. Kali pertama dikenalpasti oleh pihak berkuasa di Wuhan, Hubei, China sebagai penyebab pandemik wabak koronavirus 2019–20 yang berlaku ketika ini.

[2] Simpulan bahasa yang bermaksud zaman moden.

[3] Teater per-ang utama semasa WWI.

[4] Tenaga kerja yang direkrut kerajaan British dan Perancis semasa WWI dengan tujuan membebaskan ten-tera daripada melakukan kerja-kerja sokongan dan buruh.

[5] Simpulan bahasa yang bermaksud mati.

[6] Nama lain bagi penyakit radang paru-paru.

[7] Peribahasa yang bermaksud orang jahat yang suka menipu orang.

RUJUKAN:

Vergano, D. (2014). 1918 Flu Pandemic That Kill-ed 50 Million Originated in China, Historians Say. National Geographic.

History. (2020). Spanish Flu.

Live Science. (2020). Spanish flu: The deadliest pandemic in history.

Strochlic, N. dan D. Champine, R. (2020). How some cities ‘flattened the curve’ during the 1918 flu pandemic. National Geographic.


Takziah Kepada Barisan Kabinet Baru Malaysia

Takziah terutama kepada wakil kabinet daripada Muafakat Nasional. Tiada tahniah daripada saya.

Tiada

YB TG Tuan Ibrahim perlu menyelesaikan isu pencemaran di Johor yang belum ketahuan puncanya. Tidak termasuk masalah di Lembah Klang yang seolah-olah berlaku secara berkala

YB Anuar Musa akan berhadapan dengan amarah penduduk Kg Baru yang perlu diberikan keadilan semula.

YB Takiyuddin wajib mengangkat rule of law, meninggikan imej kehakiman dan menjaga kemuliaan undang-undang yang sebelum ini berdepan dengan bencana

YB Dr Khairuddin bertanggungjawab menyelesaikan isu harga komoditi sawit, memulihkan hubungan dengan negara yang memboikot dan menjaga kebajikan peneroka.

YB Ismail Sabri perlu bekerja mengangkat imej pertahanan negara selepas menjadi jenaka antarabangsa sebelumnya

YB Fadillah akan berada di dalam tekanan menyelesaikan infrastruktur mega seperti Pan Borneo, HSR dan MRT yang dibatalkan / diubah kerajaan lama

YB Dr Noraini perlu mengambil semula hati teknokrat universiti, menyelesaikan isu penggabungan yang kontroversi dan membersihkan institusi daripada kawalan sebuah jemaah tersembunyi

YB Dr Adham akan mengambil risiko menyelesaikan wabak COVID-19 dalam masa yang singkat dan mengelakkannya daripada membarahkan lagi ekonomi

YB H20 akan membina semula hubungan luar yang tercalar disebabkan kegopohan kerajaan lama. India, China, US, UAE dan Saudi adalah hubungan negara utama yang perlu diperbaiki semula

YB KJ perlu menilai semula polisi tenaga hijau yang sebelum ini terlalu banyak dibuka sehingga berpotensi menyebabkan ‘duck curve’ dalam industri tenaga

YB Zafrul akan bertanggungjawab memulihkan kembali keyakinan pelabur, berdepan dengan ketidaktentuan harga minyak, mentransformasikan semula ekonomi dan mencipta sumber baru kewangan negara

Mengambil alih kerajaan dalam keadaan sebegini adalah satu risiko yang tuan-tuan semua sedang tanggung. Berpeganglah kepada amanah, takutlah kepada Allah dan rendahkanlah dirimu di hadapan rakyat.

Tiada tahniah daripada saya.

Selamat berjaya. Semoga Allah bersama tuan-tuan semua.


Gajah Perang – Kereta Kebal Zaman Purba

Sebaik saja Hannibal berjaya menyeberangi Alps bersama angkatan perangnya pada 218 SM, ia satu pemandangan yang ditakuti tentera Rom. Mana tidaknya, jeneral Carthage yang licik itu tiba bersama gajah-gajah perangnya walaupun sebahagiannya mati semasa perjalanan. Dalam konteks pertahanan moden, gajah perang ibarat kereta kebal antikuiti untuk tentera darat.

Tidak diketahui bila gajah digunakan sebagai jentera peperangan era antikuiti. Tetapi ramai sejarawan bersetuju ia dikatakan bermula di India dan banyak dipaparkan dua epik India, Ramayana dan Mahabharata.

Setelah itu, ia dikatakan tersebar ke sebelah barat termasuk menjadi unit utama Empayar Parsi semasa berdepan kempen Alexander the Great (Iskandar Agung). Konfrontasi pertama antara baginda dengan gajah perang Parsi berlaku di Gaugamala pada 331 SM.

Dalam pertempuran tersebut, 15 ekor gajah digerakkan tetapi kesemua gajah yang dihantar sudah keletihan selepas berjalan terlalu lama. Ini membolehkan angkatan perang Macedon pimpinan Alexander dapat menewaskan mereka dengan mudah.

Tetapi itu sudah cukup menawan hati baginda untuk menjadikannya sebahagian daripada ketumbukan perang Macedon. Semasa tiba di Sungai Hydaspes, Alexander sekali lagi terpaksa berdepan 85 hingga 100 ekor gajah perang milik Porus, pemerintah Punjab ketika itu. Tetapi tipu helah dan pergerakan pantas membantu angkatan perang Macedon mengakali taktik kereta kebal antikuiti itu.

Namun begitu, semuanya berubah apabila angkatan perang Macedon mara lebih jauh ke sebelah timur. Alexander diberitahu pemerintah Empayar Nanda dan Gangaridai berupaya menggerakkan antara 3,000 hingga 6,000 ekor gajah perang mereka – jauh lebih besar daripada gajah perang yang dimiliki orang Yunani dan Parsi.

Melihat bilangan gajah yang amat banyak, Alexander mengambil keputusan untuk membatalkan perluasan kuasa ke sebelah timur. Jika tidak kerana gajah perang Nanda dan Gangaridai, tidak mustahil lebih banyak kawasan di India dan Asia Tenggara boleh menjadi jajahan takluk Macedon.

Di Mediterranean, penggunaan gajah perang yang paling terkenal sudah pasti ekspedisi perang Hannibal pada 218 SM. Tetapi helah jeneral Carthage itu berjaya diakali pihak Rom terutama di Zama pada 202 SM. Dalam pertempuran tersebut, helah gajah perang Hannibal tidak menjadi kerana legion-legion Rom membenarkannya bergerak terlebih dahulu sebelum mereka menyerang angkatan Carthage.

Rom kemudiannya meniru taktik ini selepas tamat Perang Punic. Ia amat membantu mereka dalam siri pertempuran di Greece seperti Macedonia (199 SM), Cynoscelphalae (197 SM) dan Thermopylae (190 SM). Ia turut membantu mereka menakluk Britannia (Britain moden) tetapi tidak dipastikan sama ada ia berlaku pada era Julius Caesar atau Maharaja Claudius.

Bagi pemerhati sejarah Islam, dua detik gajah perang digunakan ialah serangan Abrahah ke atas Makkah (570 Masihi) dan Pertempuran al-Qadisiyah (636 Masihi). Bagi serangan pertama, ia digagalkan oleh hujan batu dari neraka yang digugurkan burung Ababil ke atas angkatan perang beliau seperti diceritakan dalam Surah al-Fil.

Manakala dalam al-Qadisiyah pula, pertempuran ini tercetus semasa era Khalifah Umar bin al-Khattab r.a. Parsi yang dipimpin Rustam menggerakkan 33 ekor gajah untuk menghuru-harakan angkatan perang Madinah yang dipimpin Saad bin Abi Waqqas r.a.

Bagaimanapun, serangan tersebut tidak menjadi apabila pihak Madinah memotong kaki ketua gajah perang sekaligus mendorongnya meninggalkan medan al-Qadisiyah. Ini membolehkan pihak Madinah menewaskan bala tentera Parsi dan meneruskan kemaraan ke Madain. Rustam sendiri dilaporkan terbunuh dalam pertempuran berkenaan.

Di sebelah Asia pula, gajah perang menjadi senjata utama Empayar Khmer dari abad kesembilan hingga abad ke-15. Selepas empayar tersebut tumbang, Burma (Myanmar) dan Siam (Thailand) pula meneruskan penggunaan gajah perang di medan perang. Malah, tidak mengejutkan jika angkatan perang Burma yang menyerang Ayutthaya pada pertengahan abad ke-18 menggunakan gajah perang bagi memaksa pihak Siam tunduk.

Jadi, apa fungsi gajah perang? Fungsinya mudah iaitu mencetuskan huru-hara di medan perang. Apabila ia tercetus, tentera yang panik akan terpisah dengan unitnya sekaligus menjadi mangsa mudah tentera infantri dan pemanah seperti yang dimahukan individu seperti Hannibal dan Julius Caesar.

Dalam sesetengah kes, ada jeneral perang menggunakan gajah sebagai cara memerhatikan perkembangan operasi ketenteraan mereka. Ada pula menggunakan gajah sebagai platform untuk pasukan pemanah mensasarkan pihak lawan tanpa perlu bimbang diserang balas.

Tetapi satu kelemahan besar yang dimilik gajah perang ialah ia mudah panik. Ia boleh saja berlaku sama ada ketua gajah mengalami kecederaan parah atau mati (seperti apa berlaku di al-Qadisiyah) atau pengendali gajah mati dibunuh. Ada juga kes di mana gajah terkejut melihat haiwan terbakar – taktik yang digunakan pihak Mongol bagi mengatasi gajah perang Kesultanan Delhi.

Atas sebab itulah, selepas abad ke-18, gajah perang tidak lagi digunakan sebagai jentera perang. Jika masih digunakan sekalipun, ia digunakan untuk membersihkan kawasan hutan atau sebagai alat pengangkutan semasa Perang Dunia Kedua (WWII).

Hari ini, gajah perang hanya boleh disaksikan dalam permainan video tertentu seperti Rome: Total War dan Age of Empires.

RUJUKAN

Pike, T. (2021, 29 September). War elephants: The original heavy armor fought into the 1950s. Sandbox.